text:
Ngaba Uyayibona Imfuneko Yokwenza Inkqubela?
“Qhubeka uzibhokoxa kufundo lwasesidlangalaleni, ekubongozeni nasekufundiseni.”—1 TIM. 4:13.
IINGOMA: 45, 70
1, 2. (a) UIsaya 60:22 uzaliseke njani kule mihla yethu yesiphelo? (b) Yiyiphi indingeko enkulu ekhoyo ngoku kwinxalenye esemhlabeni yentlangano kaYehova?
“OMNCINANE uya kuba liwaka, nophantsi abe luhlanga olunamandla.” (Isa. 60:22) Loo mazwi esi siprofeto ayazaliseka kule mihla yokugqibela. Ngonyaka wenkonzo ka-2015, bebeyi-8 220 105 abavakalisi boBukumkani emhlabeni wonke! Inxalenye yokugqibela yeso siprofeto imele ichaphazele onke amaKristu, kuba uBawo wethu wasemazulwini uthi: “Mna, Yehova, ndiya kukukhawulezisa oko ngexesha lako.” Njengabakhweli kwisithuthi esiya sibaleka ngakumbi, siyakubona ukukhawuleza komsebenzi wokwenza abafundi. Sivakalelwa njani koko kukhula kwesantya somsebenzi? Ngaba senza konke esinokukwenza njengabavakalisi boBukumkani abanenzondelelo? Abazalwana noodade abaninzi, bafaka izicelo zobuvulindlela obuthe ngxi okanye bobuncedani. Ngaba asivuyiswa kukubona abaninzi besabela kukhuthazo lokukhonza apho kukho indingeko, okanye bebandakanyeka kwezinye iinxalenye zenkonzo?
2 Kwelinye icala, sibona ikhula indingeko yabasebenzi abangakumbi. Kusekwa amabandla amatsha amalunga ne-2 000 nyaka ngamnye. Xa ibandla ngalinye elitsha belinokuba nabadala abahlanu, loo nto ithetha ukuba ziyi-10 000 izicaka zolungiselelo ebekuya kufuneka zimiselwe njengabadala nyaka ngamnye. Oko bekuya kuthetha ukuba baninzi abazalwana abamele bafanelekele ukuba zizicaka zolungiselelo. Ukongezelela koku, enoba singabazalwana okanye oodade, ngokuqinisekileyo ‘sinokuninzi kokwenza emsebenzini weNkosi.’—1 Kor. 15:58.
OKO KUTHETHWA KUKWENZA INKQUBELA ELUKHOLWENI
3, 4. Kuthetha ukuthini ukwenza inkqubela kuwe?
3 Funda eyoku-1 kuTimoti 3:1. Igama lesiGrike eliguqulelwe ngokuthi ‘ukuzabalazela’ lithetha ukolula ingalo ngenjongo yokubamba into ethile, mhlawumbi ekude kuwe. Xa wasebenzisa elo gama, umpostile uPawulos wayegxininisa ukuba inkqubela ifuna umgudu. Khawucinge ngomzalwana ofuna ukwenza inkqubela ebandleni. Mhlawumbi okwangoku akakhonzi njengesicaka solungiselelo, kodwa uyaqonda ukuba umele omeleze ukholo lwakhe. Uqala ngokuzama ukufanelekela ukuba sisicaka solungiselelo. Kamva, unethemba lokufanelekela ukukhonza njengomdala. Kuzo zombini ezi meko, usebenza nzima ukuze afanelekele iimbopheleleko ezingakumbi ebandleni.
4 Ngendlela efanayo, bonke abazalwana noodade abafuna ukukhonza njengoovulindlela, eBheteli, okanye njengamatsha-ntliziyo akha iiHolo zoBukumkani, benza kakuhle xa bezama ukufikelela usukelo lwabo. Makhe sithethe ngendlela iLizwi likaThixo elisikhuthaza ngayo ukuba senze inkqubela kunqulo lokwenyaniso.
ZAMA UKWENZA INKQUBELA ENGAKUMBI ELUKHOLWENI
5. Abantu abasebatsha banokuwasebenzisa njani amandla abo kwinkonzo yoBukumkani?
5 Abantu abatsha banamandla afunekayo okwenza okuninzi enkonzweni kaYehova. (Funda iMizekeliso 20:29) Abanye abazalwana abasebatsha eBheteli basebenza kwisebe lokuprinta nelokwenza iiBhayibhile kunye neencwadi zeBhayibhile. Abazalwana noodade abaninzi bafaka isandla kumsebenzi wokwakha nowokulungisa iiHolo zoBukumkani. Xa kusehla intlekele, abazalwana abasebatsha basebenza kunye namaNgqina anamava ekunikeleni uncedo ngaloo maxesha. Oovulindlela abasebatsha abaninzi bashumayela iindaba ezilungileyo kubantu abathetha olunye ulwimi kunye nolwimi lomthonyama.
6-8. (a) Omnye umfana osemtsha wayitshintsha njani imbono yakhe ngenkonzo kaThixo, yaye waba yintoni umphumo? (b) Singenza njani ukuze ‘singcamle size sibone ukuba uYehova ulungile’?
6 Kusenokwenzeka ukuba uyakuqonda ukubaluleka kokukhonza uThixo ngentliziyo epheleleyo. Kodwa kuthekani ukuba uvakalelwa ngendlela umzalwana ogama linguAaron awakhe wavakalelwa ngayo? Nakubeni wakhulela kwikhaya lamaKristu, uthi: “Iintlanganiso nentsimi zazindikruqula.” Wayefuna kona ukukhonza uThixo ngovuyo, kodwa wayengasazi isizathu sokuba angonwabi. Wenza ntoni?
7 UAaron wazenzela ucwangciso lofundisiso lweBhayibhile, ukulungiselela iintlanganiso, nokugqabaza kuzo. Waqalisa nokuthandaza rhoqo. Njengoko uthando lwakhe ngoYehova lwalusiya lukhula, wenza inkqubela entle. Ukususela ngoko, uAaron uye wakuvuyela ukuba nguvulindlela, ukusebenza nabanye encedisa xa kwehle intlekele, nokushumayela kwelinye ilizwe. Ngoku, ukhonza eBheteli yaye ungumdala. Uvakalelwa njani ngenyathelo aye walithatha? “Ndiye ‘ndangcamla ndabona ukuba uYehova ulungile.’ Ngenxa yentsikelelo yakhe, ndivakalelwa kukuba ndiyamtyala, kwaye oko kundenza ndifune ukwenza okungakumbi kwinkonzo yakhe, nto leyo endizisela iintsikelelo ezingakumbi.”
8 Umdumisi wathi: “Abo bafuna uYehova, abayi kuswela nantoni na elungileyo.” (Funda iNdumiso 34:8-10) Ngokwenene, uYehova akaze abaphoxe abo bamkhonza ngenkuthalo. Siye ‘singcamle size sibone ukuba uYehova ulungile’ njengoko sisenza konke esinako enkonzweni yakhe. Xa sikhonza uThixo ngomphefumlo uphela, sifumana uyolo olungenakuthelekiswa nanto.
NYAMEZELA UNGATYHAFI
9, 10. Kutheni kubalulekile ukuba ‘nesimo sengqondo sokulindela kuThixo’?
9 Njengoko usebenzela kusukelo lwakho, “bonisa isimo sengqondo sokulindela kuThixo.” (Mika 7:7) UYehova usoloko ebaxhasa abakhonzi bakhe abathembekileyo, nangona maxa wambi, esenokubavumela ukuba balinde ixesha elithile ngaphambi kokufumana amalungelo. Wathembisa uAbraham unyana, kodwa kwafuneka abe nokholo nomonde. (Heb. 6:12-15) Nangona walinda iminyaka emininzi ngaphambi kokuba uIsake azalwe, uAbraham akazange atyhafe yaye uYehova akazange amphoxe.—Gen. 15:3, 4; 21:5.
10 Akukho lula ukulinda. (IMize. 13:12) Ukuba besinokuqumba ngenxa yokudana, besiya kudimazeka kakhulu. Kunoko, kububulumko ukulisebenzisa kakuhle ixesha lethu sikhulisa ukholo lwethu. Ngoku siza kuthetha ngeendlela ezintathu onokukwenza ngazo oku.
11. Ziziphi iimpawu ezimkholisayo uThixo esinokuzihlakulela, yaye kutheni zibalulekile?
11 Hlakulela iimpawu ezimkholisayo uThixo. Xa silifunda yonke imihla iLizwi likaThixo, siya kuba nobulumko, nengqiqo, senze izigqibo ezifanelekileyo, sibe nolwazi, namandla okucinga, size siphile engqondweni. Iimpawu ezinjalo zibalulekile kwabo bakhokelayo kunqulo lokwenyaniso. (IMize. 1:1-4; Tito 1:7-9) Njengoko sifunda iimpapasho ezisekelwe eBhayibhileni, sinako ukuqonda iimvakalelo zikaThixo kwimibandela emininzi. Yonke imihla, sijongana nokhetho lokuzonwabisa, isinxibo, indlela yokusebenzisa imali kunye nokusebenzisana kakuhle nabanye. Ngokusebenzisa oko sikufunda eBhayibhileni, sinako ukwenza izigqibo ezimkholisayo uYehova.
12. Amalungu ebandla anokuzingqina njani enokuthenjwa?
12 Zingqine unokuthenjwa. Enoba singabazalwana okanye oodade, simele senze konke esinokukwazi ukukwenza ukuze siphumeze izabelo esizifumanayo ebandleni. Njengerhuluneli, uNehemiya kwakufuneka akhuphe izabelo phakathi kwabantu bakaThixo. Wakhetha oobani? Wakhetha abo bamoyikayo uThixo, abathembekileyo nabanokuthenjwa. (Neh. 7:2; 13:12, 13) Nanamhlanje, “okufunekayo kumagosa kukuba ahlale ethembekile.” (1 Kor. 4:2) Imisebenzi emihle ayilolize.—Funda eyoku-1 kuTimoti 5:25.
13. Unokuwuxelisa njani umzekelo kaYosefu xa abanye bengakuphathi kakuhle?
13 Vumela uYehova akusulungekise. Yintoni onokuyenza xa abanye bengakuphathi kakuhle? Mhlawumbi usenokukwazi ukuyilungisa ngokukhawuleza loo meko. Kodwa, ngamanye amaxesha, xa uzama ukuzithethelela unokuyenza mbi nangakumbi imeko. UYosefu waphathwa kakubi ngabantakwabo, kodwa akazange abaqumbele. Kamva, uYosefu watyholwa waza wabanjwa. Nangona kunjalo, wavumela uYehova amkhokele kuloo maxesha anzima. Waba yintoni umphumo? “Intetho kaYehova yamsulungekisa.” (INdu. 105:19) Xa olo vavanyo lwaphelayo, uYosefu wakufanelekela ukufumana amalungelo akhethekileyo. (Gen. 41:37-44; 45:4-8) Xa ujamelene neemeko ezinzima, thandazela ubulumko, yenza uze uthethe ngobulali, ucele amandla kuThixo yaye uya kukunceda.—Funda eyoku-1 kaPetros 5:10.
YENZA INKQUBELA ENTSIMINI
14, 15. (a) Kutheni simele ‘siyilumkele’ indlela esishumayela ngayo? (b) Unokuyitshintsha njani indlela oshumayela ngayo kwiimeko ezahlukahlukeneyo? (Jonga umfanekiso osekuqaleni nebhokisi ethi “ Ngaba Ukulungele Ukuzama Indlela Eyahlukileyo?”)
14 UPawulos wabongoza uTimoti ngelithi: “Qhubeka uzibhokoxa kufundo lwasesidlangalaleni, ekubongozeni nasekufundiseni. Zilumkele wena nemfundiso yakho.” (1 Tim. 4:13, 16) Ngelo xesha, uTimoti wayesele engumvakalisi woBukumkani onamava. Kodwa, ubulungiseleli bakhe babuya kuba yimpumelelo kuphela xa ‘eqhubeka ezibhokoxa’ ekufundiseni. Wayengenakucinga ukuba abantu baza kusuka ngokuzenzekelayo basabele kwindlela aqhele ukufundisa ngayo. Ukuze aqhubeke efikelela iintliziyo zabo, wayemele ayitshintshatshintshe indlela yakhe yokufundisa. Njengabavakalisi boBukumkani, simele senze okufanayo.
15 Siphawula ukuba abantu abasoloko befumaneka emakhayeni abo xa sishumayela kwindlu ngendlu. Kwezinye iindawo, asikwazi kungena kwiiflethi nakwimizi ebiyelweyo. Ukuba kunjalo nakweyakho intsimi, kutheni ungazami iindlela ezahlukileyo zokushumayela iindaba ezilungileyo?
16. Unokuphumelela njani xa ushumayela esidlangalaleni?
16 Ukushumayela esidlangalaleni kuyenye yezona ndlela zibalaseleyo zokuvakalisa iindaba ezilungileyo. AmaNgqina amaninzi ayisebenzisa ngokuphumelelayo le ndlela yokushumayela. Azinik’ ixesha lokuncokola nabantu abakwisititshi sikaloliwe nesebhasi, evenkileni, epakini, nakwezinye iindawo zikawonke-wonke. Ayiqala ngobuchule incoko kunye nomntu, mhlawumbi ngokuthetha ngeendaba zakutshanje, ngokuncoma abantwana bakhe, okanye ngokumbuza ngomsebenzi wakhe. Njengoko beqhubeka nencoko, umvakalisi usenokukhankanya ingongoma eseBhayibhileni, aze amcele ukuba agqabaze ngayo. Impendulo idla ngokubenza baqhubeke nencoko yeBhayibhile.
17, 18. (a) Yintoni enokukunceda uzithembe xa ushumayela esidlangalaleni? (b) Kutheni amazwi kaDavide ekukhuthaza njengoko ushumayela?
17 Ukuba ukufumanisa kunzima ukushumayela esidlangalaleni, musa ukutyhafa. UEddie, onguvulindlela kwiSixeko saseNew York, wayerhuq’ iinyawo xa kufuneka eshumayele esidlangalaleni. Kodwa, ethubeni wazithemba. Wancedwa yintoni? Uthi: “Xa sisenza unqulo lwentsapho, mna nowakwam siye senze uphando ngendlela esinokuphendula ngayo kumazwi athintela incoko, nakwizinto abantu abazithethayo. Siye sicele amacebiso nakwamanye amaNgqina.” Ngoku, uEddie usoloko ekhangele phambili ekushumayeleni kwiindawo zikawonke-wonke.
18 Njengoko usiya ufumana ubuchule nokuzithemba ekushumayeleni iindaba ezilungileyo, ukuhambela phambili kwakho kuya kubonakala. (Funda eyoku-1 kuTimoti 4:15.) Ngaphezu koko, ngaphandle kwamathandabuzo uya kumbonga uBawo wethu wasemazulwini njengoDavide, owathi: “Ndiya kumbonga uYehova ngamaxesha onke; indumiso yakhe iya kuba semlonyeni wam rhoqo. Uya kuqhayisa ngoYehova umphefumlo wam, abalulamileyo baya kuva babe nemihlali.” (INdu. 34:1, 2) Kusenokwenzeka ukuba ngenxa yokushumayela kwakho, abalulamileyo baya kukuvuyela ukukhonza kunye nawe.
ZUKISA UTHIXO NGOKWENZA INKQUBELA
19. Kutheni umkhonzi kaYehova othembekileyo emele avuye, nokuba uphantsi kweemeko ezinzima?
19 UDavide waphinda wathi: “Yonke imisebenzi yakho iya kukubonga, Yehova, nabanyanisekileyo bakho baya kukubonga. Baya kuthetha ngozuko lobukumkani bakho, nangamandla akho baya kuthetha, ukuba babazise oonyana babantu izenzo zakhe zamandla nozuko lobungangamsha bobukumkani bakhe.” (INdu. 145:10-12) Loo mazwi, azichaza kakuhle iimvakalelo zawo onke amaNgqina kaYehova athembekileyo. Kodwa, kuthekani ukuba ukugula okanye ukwaluphala kukwenza ungakwazi ukuphumeza oko unomnqweno wokukuphumeza? Hlala ukhumbula ukuba, njengoko ushumayela iindaba ezilungileyo kwabo banyamekela abantu abagulayo nabalupheleyo nakwabanye, inkonzo yakho engcwele iyamzukisa uThixo wethu omangalisayo. Ukuba uvalelwe entolongweni ngenxa yokholo lwakho, kusenokwenzeka ukuba uyashumayela xa iimeko zikuvumela, yaye oko kwenza intliziyo kaYehova ivuye. (IMize. 27:11) Okanye kusenokwenzeka ukuba ukwikhaya elahluleleneyo ngonqulo, kodwa namathela kucwangciso lwakho lokwakha ukholo. (1 Pet. 3:1-4) Nakwezona meko zinzima, unako ukumzukisa uYehova uze wenze inkqubela.
20, 21. Ukuba unikwe umsebenzi ongakumbi kwintlangano kaYehova, ungazingqina njani uyintsikelelo kwabanye?
20 Ngokuqinisekileyo, uYehova uya kukusikelela ukuba uqhubeka usenza inkqubela. Mhlawumbi ngokwenza utshintsho kucwangciso lwakho, unganako ukuba nexesha elingakumbi lokwabelana nabanye ngenyaniso eseBhayibhileni. Kanti usenokufumana uvuyo lokunceda abathile bafumane inyaniso, ngenxa yokuzincama kwakho. Ngenxa yokusebenza ngokuzithoba ebandleni, uya kuthandwa, uxatyiswe uze uxhaswe nangakumbi ngabo bathanda uYehova.
21 Enoba sele sinethuba elide okanye sibatsha enkonzweni kaYehova, sonke sinako ukwenza inkqubela ekumnquleni. AmaKristu anamava angabanceda njani abasebatsha enyanisweni ukuba benze inkqubela? Siza kuthetha ngaloo nto kwinqaku lethu elilandelayo.


c: text/html

text:
1:1 Ingoma yazo iingoma, eyekaSolomon.
1:2 Makandange ngokwanga komlomo wakhe; Ngokuba izincokoliso zakho zimnandi ngaphezu kwewayini.
1:3 Amafutha akho anevumba elimnandi; Liyioli ethululwayo igama lakho; Ngenxa yoko iintombi ziyakuthanda.
1:4 Nditsale, sogidima emva kwakho; Ukuba ukumkani undingenise ezingontsini zakhe, Sogcoba, sivuye ngawe. Sozikhankanya izincokoliso zakho ngaphezu kwewayini; Zikuthanda zinyanisile.
1:5 Ndimnyama, ndinomkhitha noko, Zintombi zaseYerusalem, Njengeentente zakwaKedare, Njengamalengalenga kaSolomon.
1:6 Musani ukundikhangela ngakuba ndife mnyama, Ngakuba nditshe lilanga. Oonyana bakama bandivuthela ngomsindo, Bandenza umlindi wezidiliya; Ke esisesam isidiliya andisilindanga.
1:7 Khawundixilele, wena uthandwa ngumphefumlo wam, Walusela phi na? Uyibuthisa phi na imihlambi emini enkulu? Ngokuba kungani na ukuba ndibe njengogqubutheleyo Ngasemihlambini yamakholwane akho?
1:8 Ukuba akwazi, nzwakazindini phakathi kweentokazi, Phuma, uhambe ngemikhondo yomhlambi, Uwaluse amatakane akho ngaseminqubeni yabalusi.
1:9 Ndikufanekise, wethu, Nehashe kwaweenqwelo zikaFaro!
1:10 Zinomkhitha izidlele zakho ziingcaca, Umqala wakho zizidanga.
1:11 Sokwenzela iingcaca zegolide Ezinamaqhula esilivere.
1:12 Xa ukumkani asesetafileni yakhe, Inadusi yam isuka ilikhuphe ivumba layo.
1:13 Sisiqhuma semore intanda yam kum, Esihleli phakathi kwamabele am.
1:14 Sisihloko sekofere intanda yam kum Ezidiliyeni zase-Engedi.
1:15 Yabona, uyinzwakazi, wethu! Yabona, uyinzwakazi! Amehlo akho anjengawamavukuthu.
1:16 Yabona, uyinzwakazi, ntanda yam; ewe, umnandi; Umandlalo wethu uluhlaza.
1:17 Imiqadi yendlu yethu yimisedare, Iipanele zethu yimisipres.
2:1 Ndingumfiyo waseSharon, Ndiyinyibiba yasezintlangeni.
2:2 Njengenyibiba phakathi kweminga, Unjalo uwethu phakathi kweentombi.
2:3 Njengomapile phakathi kwemithi yehlathi, Injalo intanda yam phakathi koonyana. Ndanqwena, ndahlala phantsi emthunzini wawo, Nesiqhamo sawo sanencasa ekhuhlangubeni lam.
2:4 Indingenise endlwini yewayini, Nebhanile yayo phezu kwam luthando.
2:5 Ndixhaseni ngezicumba zeerasintyisi, Ndisekeleni ngeeapile; ngokuba ndisifa luthando.
2:6 Isandla sayo sokhohlo siphantsi kwentloko yam; Esokunene siyandiwola.
2:7 Zintombi zaseYerusalem, ndinifungisa Amabhadikazi namaxhamakazi asendle, Ukuba ningaluvusi, ukuba ningaluvuseleli uthando, Lude luthande.
2:8 Phulaphulani! Intanda yam, nantso isiza, Itsiba ezintabeni, isuka imitsi ezindulini.
2:9 Intanda yam ifana nebhadi, nenkonyana yexhama. Nantso imi emva kodonga lwakokwethu, Ithe nzo ngeefestile, Inyondla ngekroba.
2:10 Intanda yam yasusela, yathi kum, Suk ume, wethu, nzwakazi yam, uze;
2:11 Ngokuba uyabona, ubusika budlule, Imvula igqithile yemka;
2:12 Iintyantyambo zibonakele ezweni; Ixesha lokuntyiloza kweentaka lifikile; Izwi lehobe ivakele ezweni lethu;
2:13 Umkhiwane ukrwala amakhiwane awo, Imidiliya ityatyambile, Itsho ngevumba elimnandi. Suk ume, wethu, nzwakazi yam, uze.
2:14 Vukuthu lam elisemxawukeni wengxondorha, entsithelweni yemiba, Ndibonise ubuso bakho, ndivise ilizwi lakho; Ngokuba izwi lakho limnandi, ubuso bakho bunomkhitha.
2:15 Sibambeleni iimpungutye, iimpungutye ezincinane ezonakalisa izidiliya; Izidiliya zethu zityatyambile.
2:16 Intanda yam yeyam, mna ke ndingowayo Yalusela ezinyibibeni.
2:17 Ide iphole imini, oluke amathunzi, Jika, ntanda yam, uxelise ibhadi, uxelise inkonyana yexhama, Ezintabeni ezibugqagala.
3:1 Esililini sam ebusuku ndamfuna lowo uthandwa ngumphefumlo wam; Ndamfuna andamfumana.
3:2 Ndathi, Ndokha ndivuke, ndijikajike phakathi komzi, Ezindaweni zembutho nasezitratweni; Ndiya kumfuna lowo uthandwa ngumphefumlo wam. Ndamfuna andamfumana.
3:3 Abalindi abajikajika phakathi komzi bandifumana; Ndathi kubo, Khe nambona na lowo uthandwa ngumphefumlo wam?
3:4 Ndithe ndisandula ukudlula kancinane kubo, Ndamlumana lowo uthandwayo ngumphefumlo wam; Ndambamba, andamyeka, Ndada ndamzisa endlwini kama, Engontsini yowandikhawulayo.
3:5 Zintombi zaseYerusalem, ndinifungisa Amabhadikazi namaxhamakazi asendle, Ukuba ningaluvusi, ukuba ningaluvuseleli uthando, Lude luthande.
3:6 Ngubani na lo, unyuka evela entlango njengemiqulu yomsi, Eqhunyiselwa ngemore nentlaka emhlophe, Ithatyathwe emigutyeni yonke yomrhwebi?
3:7 Yabona, sisingqengqelo sikaSolomon, Siphahlwe ngamagorha angamashumi amathandathu Kumagorha akwaSirayeli.
3:8 Onke aphethe amakrele, afundiswe ukulwa, Lilelo linekrele ethangeni lalo Ngenxa yokoyika ebusuku.
3:9 Ukumkani uSolomon uzenzele ithala Ngemithi yaseLebhanon.
3:10 Iintsika zalo uzenze ngesilivere, Isayamo salo ngegolide, umqamelo walo ngento emfusa, Umphakathi walo ubekelelwe ngothando, Luvela ezintombini zaseYerusalem.
3:11 Phumani, zintombi zaseZiyon, nimkhangele ukumkani uSolomon, Enesithsaba, awasinxitywa ngunina ngemini yokuzeka kwakhe, Nangemini yokuvuya kwentliziyo yakhe.
4:1 Yabona, uyinzwakazi, wethu; yabona, uyinzwakazi. Amehlo akho anjengawamavukuthu ngaphaya kwesigqubuthelo sakho; Iinwele zakho zinjengomhlambi weebhokhwe Osemathambekeni eentaba zaseGiliyadi.
4:2 Amazinyo akho anjengomhlambi weegusha ezichetyiweyo, Ezinyukayo zivela ekuhlanjweni, Zinamawele zonke, Kungekho ifelweyo kuzo.
4:3 Unjengosinga olubomvu umlomo wakho; Ukuthetha kwakho kumnandi. Zinjengothanda lwerharnate iintlafuno zakho Ngaphaya kwesigqubuthelo sakho.
4:4 Intamo yakho injengenqaba kaDavide, eyakhiwe ngokweendidi, Ekuxhonywe kuyo iwaka leengweletshetshe, Onke amakhaka amagorha.
4:5 Amabele akho omabini anjengamankonyana amabini angamawele ebhadi, Esidla phakathi kweenyibiba.
4:6 Ide iphole imini, oluke amathunzi, Ndiya kuhamba ndiye entabeni yemore, Nasendulini yentlaka emhlophe.
4:7 Uyinzwakazi kwaphela, wethu; Akukho siphako kuwe.
4:8 Yiza sihle eLebhanon, mtshakazi, Yiza sihle eLebhanon; Ufike ubonisele encotsheni yeAmana, Encotsheni yeSenire neHermon, Ezikhundleni zeengonyama, ezintabeni zezingwe.
4:9 Uyingxwelerhile intliziyo yam, dade wethu, mtshakazi; Uyingxwelerhile intliziyo yam ngomjezulo omnye, Ngamrhukane mnye wesambalo sakho.
4:10 Azi kuhle ukuncokolisa kwakho, dade wethu mtshakazi! Azi kumnandi ukuncokolisa kwakho ngaphezu kwewayini, Nevumba lamafutha akho ngaphezu kobulawu buphelele!
4:11 Umlomo wakho uvuza incindi, mtshakazi; Bubusi namasi ngaphantsi kolwimi lwakho. Ivumba leengubo zakho linjengevumba leLebhanon.
4:12 Ngumyezo obiyelweyo udade wethu, umtshakazi; Ngumgogogo ovaliweyo, liliso lomthombo elitywiniweyo.
4:13 Amahlumelo akho ngumyezo wemirharnate, kunye neziqhamo ezimnandi kakhulu, Ikofere kunye nenadusi;
4:14 Inadusi nesafron, Ikalamo nesinamon, kunye nemithi yonke yentlaka emhlophe, Imore nehaloti, kunye nobulawu bonke obuyintloko.
4:15 Uliliso lomthombo lasemiyezweni, Iqula lamanzi aphilileyo, Nemiqukuqela yamanzi yaseLebhanon.
4:16 Vuka, moya wasentla, uze nawe wasezantsi: Phephezela emyezweni wam, buqukuqele ubulawu bawo. Mayingene intanda yam emyezweni wayo, Idle isiqhamo esimnandi kakhulu.
5:1 Ndingenile emyezweni wam, dade wethu, mtshakazi wam; Ndiyikhile imore yam kunye netyeleba lam; Ndiyidlile intlango yam kunye nencindi yam; Ndiyisele iwayini yam kunye namasi am. Yidlani bethu, Selani nibe mnandi, zintanda.
5:2 Ndilele, yona intliziyo yam iphaphamile. Yiva, nantso intanda yam inkqonkqoza, isithi, Ndivulele, dade wethu, vukuthu lam, ngqibeleli yam, Ngokuba intloko yam izele ngumbethe, Isihlwitha sam sizele ngamathontsi obusuku.
5:3 Ndathi, Sendikhulule nengubo yam yangaphantsi; ndothini na ukubuya ndinxibe? Sendizihlambile iinyawo zam, ndothini na ukubuya ndizidyobhe?
5:4 Intanda yam yasolula isandla sayo ngekroba; Kwasika esiswini ngenxa yayo.
5:5 Ndavuka ndaya kuyivulela intanda yam, Nezandla zam zavuza imore; Neminwe yam, imore eyivuzelayo Esiphathweni sesitshixo.
5:6 Ndayivulela mna intanda yam; Ke yona intanda yam ibijike yemka. Ndemkelwa ngumbilini yakuthetha; Ndayifuna, andayifumana; Ndayibiza, ayasabela.
5:7 Bandifumana abalindi abajikajika phakathi komzi, Bandibetha, bandilimaza; Abalindi beendonga bandilulutha ingubo yam yokwaleka ekrelekrele.
5:8 Ndiyanifungisa, zintombi zaseYerusalem, ukuba nithe nayifumana intanda yam, Into enoyixelela yona, nothi, ndiyafa luthando.
5:9 Iyintoni na intanda yakho kunezinye iintanda, Wena nzwakazindini phakathi kweentokazi? Iyintoni na intanda yakho kunezinye, Ukuba wenjenje ukusifungisa?
5:10 Intanda yam iqaqambile, iyingqombela, Iyeyongamileyo ngaphezu kwamawaka alishumi.
5:11 Intloko yayo iyigolide engcwengiweyo, ecikizekileyo; Isihlwitha sayo siziinduli ngeenduli, simnyama njengehlungulu.
5:12 Amehlo ayo anjengawamavukuthu, engasemifuleni yamanzi, Ezihlamba ngamasi, ehleli njengamatye afakwe kakuhle.
5:13 Izidlele zayo zinjengemityino yetyeleba, njengeziganga zezityalo zokuqhola; Umlomo wayo unjengeenyibiba, uvuza imore ezivuzelayo.
5:14 Izandla zayo ziintonga zegolide, zifakwe amatye aseTarshishe, Isibili sayo siluphondo lwendlovu, lukrwilwe ngesafire.
5:15 Imilenze yayo ziintsika zemarmore emhlophe, zifakwe ezisekweni zegolide engcwengiweyo. Isithomo sayo sinjengeLebhanon, sisihle njengemisedare.
5:16 Ikhuhlangubo layo linobumnandi; inqwenelekile yona iphela. Yiyo leyo intanda yam; nguye lowo uwethu, Zintombi zaseYerusalem.
6:1 Iye phi na intanda yakho, Wena nzwakazindini phakathi kweentokazi? Ibheke ngaphi na intanda yakho, Ukuze sikufunise?
6:2 Intanda yam ihle yaya emyezweni wayo, emityinweni yetyeleba, Ukuba yalusele emyezweni, ukuba ikhe iinyibiba.
6:3 Mna ndingowentanda yam, nentanda yam yeyam yona; Yalusela ezinyibibeni.
6:4 Uyinzwakazi, wethu, njengeTirtsa, Unomkhitha njengeYerusalem; Woyikeka njengemikhosi eneebhanile.
6:5 Wasuse amehlo akho kum, Ngokuba andiqwelile. Iinwele zakho zinjengomhlambi weebhokhwe Ezisemathambekeni aseGiliyadi.
6:6 Amazinyo akho anjengomhlambi weemazi zeegusha Ezinyukayo, zivela ekuhlanjweni, Zonke zizele amawele, Kungekho ifelweyo kuzo.
6:7 Zinjengothanda lwerharnate iintlafuno zakho, Ngaphaya kwesigqubuthelo sakho.
6:8 Bangamashumi amathandathu ookumkanikazi, angamashumi asibhozo amashweshwe, Neentombi ezingenakubalwa.
6:9 Mnye yena olivukuthu lam oyingqibeleli yam; Mnye yena kunina, Umnyulwa walowo wamzalayo. Zambona iintombi, zathi unoyolo, Bamdumisa ookumkanikazi namashweshwe.
6:10 Ngubani na lo uthi gqi njengesifingo, Mhle njengenyanga, Unyulu njengelanga, Woyikeka njengemikhosi eneebhanile?
6:11 Bendihle ndaya emyezweni weminoti, Ukuba ndikhangele uhlaza lwesihlambo, Ndikhangele ukuba umdiliya unamathupha na, Imirharnate ityatyambile na.
6:12 Bendingazi ukuba umphefumlo wam undibeke Ezinqwelweni zabantu bam, zamanene.
6:13 Buya, buya, mShulamikazi; Buya, buya, sikubone. Nibona ntoni na kumShulamikazi, Njengokungathi kukuqamba kwabaMahanayim?
7:1 Azi kuhle ukunyathela kwakho ngeembadada, ntombi yenene! Izimbo zamanqe akho zinjengezidanga, Umsebenzi wezandla zengcibi.
7:2 Inkaba yakho sisidendeleko esiyinqila; Masingasweli iwayini ephithikeziweyo; Isisu sakho sisidimbilili sengqolowa, Sibiyelwe ngeenyibiba.
7:3 Amabele akho omabini anjengamankonyana ebhadi, Amankonyana amabini ebhadi, angamawele.
7:4 Intamo yakho injengenqaba yophondo lwendlovu; Amehlo akho ngamachibi aseHeshbhon, Ngasesangweni layo, inabantu abaninzi; Impumlo yakho injengenqaba yaseLebhanon Ebheke eDamasko.
7:5 Intloko yakho phezu kwakho injengeKarmele, Ubuyakayaka bentloko yakho bunjengosinga olumfusa; Ukumkani ukhonkxwe ngeenjiko zabo.
7:6 Azi umhle, azi umnandi, Luthando, eziyolweni!
7:7 Iwonga lakho eli lifana nomthi wesundu; Amabele akho afana nezihloko zomdiliya.
7:8 Ndathi, Ndiya kuminya emthini wesundu; Ndiya kubambelela emagqabini awo; Amabele akho makabe njengezihloko zomdiliya, Nevumba lempumlo yakho libe njengeeapile;
7:9 Nekhuhlangubo lakho libe njengewayini le ilungileyo, Ihla kamnandi kwintanda yam, Ibanga ukuba uthethe umlomo wabaleleyo.
7:10 Mna ndingowentanda yam, Kukum ukungxamela kwayo.
7:11 Hamba, ntanda yam, siphume siye emaphandleni, Silale emizaneni.
7:12 Masivuke kusasa, siye ezidiliyeni, Sibone ukuba umdiliya unamathupha na, iintyantyambo zawo zibhenqekile na, Imirharnate ityatyambile na. Ndokunika apho izincokoliso zam.
7:13 Amathuma apha anevumba; Phezu kweminyango yethu ziziqhamo ngeziqhamo ezimnandi kakhulu, ezitsha kwanezidala, Endiziqwebele wena, ntanda yam.
8:1 Akwaba ubunjengomnakwethu Obesanya amabele kama! Bendingathi, ndikufumene phandle, ndikwange, Bangandideli noko.
8:2 Bendiya kukuqhuba, bendiya kukusa endlwini kama; Ubuya kundifundisa. Bendiya kukuseza iwayini eqholiweyo, Nencindi yomrharnate wam.
8:3 Isandla sayo sokhohlo besiya kuba phantsi kwentloko yam, Esokunene sayo sindiwole.
8:4 Zintombi zaseYerusalem, ndiyanifungisa, Ningathini na ukuluvusa, ningathini na ukuluvuselela uthando, Lude luthande?
8:5 Ngubani na lo unyuka evela entlango, Esayama intanda yakhe? Ngaphantsi komapile lo ndakuvusa wena. Khona apha waba nenimba ngawe unyoko, Khona apha waba nenimba owakuzalayo.
8:6 Ndibeke njengomsesane wokutywina entliziyweni yakho, njengomsesane wokutywina engalweni yakho. Ngokuba uthando lunjengokufa, ukuba nengcwangu, Ubukhwele bunjengelabafileyo, ukuba lukhuni: Amalangatye abo ngamalangatye omlilo, Ngamadangatye kaYehova.
8:7 Amanzi amaninzi akanakulucima uthando; Imilambo ayinakuluntywilisela. Ingafanelana indoda irhole bonke ubuncwane bendlu yayo ngenxa yothando, Ingadelwa ideliwe.
8:8 Sinomsakwethu omncinane, Akakabi namabele. Siya kuthini na ngomsakwethu, Mini aganelweyo?
8:9 Ukuba uludonga yena, Siya kwakha phezu kwalo uqoqo lwesilivere; Ukuba ungumnyango, Somrhaqa ngamaceba omsedare.
8:10 Ndaba ludonga mna, namabele am anjengenqaba; Ndaza emehlweni ayo ndaba njengo fumene uxolo.
8:11 USolomon ubenesidiliya eBhahali-amon, Isidiliya wasinikela kubagcini, Ukuze elowo azise iwaka lesilivere ngesiqhamo saso.
8:12 Isidiliya sam, esisesam, sona siselulawulweni lwam; Iwaka elo lelakho, Solomon; Amakhulu amabini ngawabagcini besiqhamo saso.
8:13 Wena uhleliyo emiyezweni, Amakholwane alibazela indlebe izwi lakho, Ndivise.
8:14 Dloba, ntanda yam, Uxelise ibhadi namankonyana amaxhama Ezintabeni zobulawu.

robotstxt: allowed

filter: keep


text:
NGABA YADALWA?
Untulo WaseOstreliya Onesikhumba Esifunxa Amanzi
UNTULO waseOstreliya ufunxa amanzi ombethe, awomophu nawentlabathi emanzi. Emva koko la manzi ahamba ngemithambo yawo aze aye kufika emlonyeni. Njani? Le mfihlelo isenokuba ikwisikhumba esingaqhelekanga seli cikilishe.
Khawucinge ngoku: Isikhumba salo ntulo sinamaxolo. Abanye oososayensi bacinga ukuba ukufuma okanye umbethe ophezu kwala maxolo ungena esikhumbeni ngezigingqi eziphakathi kwawo. Le mithambo yokuhambisa amanzi ixananazileyo ihamba iye emlonyeni.
Lo ntulo uwatsala njani amanzi ukusuka emilenzeni, atyhubele emzimbeni aye kufika emlonyeni? Kwaye ukufunxa njani ukufuma esebenzisa isisu?
Abaphandi bayifumene imfihlelo yalo ntulo. Amanzi angena kwimingxunyana yesikhumba, aze atyhubele ngaphakathi esikhumbeni aze enyuke njalo ukuya emlonyeni. Untulo uye afunxe amanzi ngale mingxuma. Isikhumba sakhe sisebenza njengesiponji.
UJanine Benyus, ongumongameli weziko elenza oomatshini abakotshwe kwizilwanyana uthi, ukwenza izixhobo ezifunxa ukufuma njengontulo kunokunceda iinjineli ziyile isixhobo esikwaziyo ukufunxa ukufuma okusemoyeni ukuze izakhiwo zingabikho shushu, kuze kufumaneke namanzi okusela.
Ucinga ntoni? Ngaba isikhumba sikantulo waseOstreliya esifunxa ukufuma sazivelela? Okanye sadalwa?


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
6 Waza wathetha ngokubhekele phaya uYehova kuMoses, esithi:
2 “Thetha koonyana bakaSirayeli uthi kubo, ‘Ukuba ibhinqa okanye indoda yenza isibhambathiso esikhethekileyo sokuphila njengomNaziri+ kuYehova,
3 ifanele izahlule ewayinini nakwisiselo esinxilisayo. Ifanele ingaseli viniga yawayini naviniga yasiselo sinxilisayo,+ ingaseli nayiphi na incindi yeediliya, ingadli zidiliya zimanzi okanye zomisiweyo.
4 Yonke imihla yobuNaziri bayo ifanele ingadli nantoni na eyenziwe ngomdiliya, ukususela kwiidiliya ezikrwada kuse emaxolweni.
5 “‘Yonke imihla yesibhambathiso sobuNaziri bayo makungadluli ncakuba entlokweni yayo;+ ifanele ingqineke ingcwele ngokuthi iluyeke lukhule uphothe+ lweenwele zentloko yayo, ide izaliseke imihla yokuzahlulela kwayo kuYehova.
6 Yonke imihla yokuzahlulela kwayo kuYehova ize ingasondeli kuwo nawuphi na umphefumlo ofileyo.+
7 Ize ingazenzi inqambi kwanangoyise okanye unina okanye umntakwabo okanye udade wabo ekufeni kwabo,+ ngokuba umqondiso wobuNaziri bayo kuThixo wayo uphezu kwentloko yayo.
8 “‘Yoba ngcwele kuYehova ngayo yonke imihla yobuNaziri bayo.
9 Kodwa ukuba ubani ofayo uthe wafa ngequbuliso esecaleni kwayo+ yaza yayenza inqambi intloko yobuNaziri bayo, imele ke ngoko iyichebe+ intloko yayo ngomhla wokumisela ukusulungekiswa kwayo. Yoyicheba ngomhla wesixhenxe.
10 Yaye ngomhla wesibhozo ifanele izise amahobe amabini asendle okanye amantshontsho amabini amavukuthu kumbingeleli esangweni lentente yokuhlangana.+
11 Umbingeleli wolenza elinye libe ngumnikelo wesono+ lize elinye libe ngumnikelo otshiswayo+ aze ayicamagushele, ekubeni yonile ngenxa yomphefumlo ofileyo. Uya kwandula ke ayingcwalise intloko yayo ngaloo mhla.
12 Yaye imele iphile njengomNaziri+ kuYehova ngemihla yobuNaziri bayo, izise itakane legusha eliyinkunzi elikunyaka walo wokuqala libe ngumnikelo wetyala;+ ke imihla yangaphambili ize ingabalwa ngokuba ibenze inqambi ubuNaziri bayo.
13 “‘Nguwo lo umthetho ngokuphathelele umNaziri: Ngemini yokuzaliseka kwemihla yobuNaziri bakhe,+ uya kuziswa esangweni lentente yokuhlangana.
14 Yaye umele asondeze umnikelo wakhe kuYehova wetakane elinye legusha eliyinkunzi eliphilileyo elikunyaka walo wokuqala libe ngumnikelo otshiswayo+ nethokazi lemvu elinye eliphilileyo elikunyaka walo wokuqala libe ngumnikelo wesono+ nenkunzi yegusha enye ephilileyo ibe ngumbingelelo wobudlelane,+
15 nengobozi yamaqebengwana abusazinge angenagwele omgubo ocolekileyo,+ ugalelwe ioli,+ nezonka ezisicaba ezingenagwele ziqatywe ngeoli,+ neminikelo yawo yokudla okuziinkozo+ neminikelo yawo ethululwayo.+
16 Woyisondeza ke umbingeleli phambi koYehova, enze umnikelo wakhe wesono nomnikelo wakhe otshiswayo.+
17 Ngenkunzi yegusha uya kwenza umbingelelo wobudlelane+ kuYehova nangengobozi yamaqebengwana angenagwele; awenze umbingeleli umnikelo wayo wokudla okuziinkozo+ nomnikelo wayo othululwayo.
18 “‘Wothi ke umNaziri ayichebe+ intloko yobuNaziri bakhe esangweni lentente yokuhlangana, azithabathe iinwele zentloko yobuNaziri bakhe azifake emlilweni ongaphantsi kombingelelo wobudlelane.
19 Umele ke ngoko umbingeleli athabathe umkhono obilisiweyo+ wenkunzi yegusha neqebengwana elibusazinge elingenagwele libe linye engobozini, nesonka esisicaba esingenagwele+ sibe sinye, azibeke kwiintende zomNaziri emva kokuwucheba kwakhe umqondiso wobuNaziri bakhe.
20 Yaye umele azitshangatshangise umbingeleli zibe ngumnikelo otshangatshangiswayo phambi koYehova.+ Zingcwele zona kumbingeleli, kunye nencum+ yomnikelo otshangatshangiswayo kunye nomlenze womnikelo.+ Emva koko umNaziri angayisela iwayini.+
21 “‘Nguwo lowo umthetho ophathelele umNaziri+ owenza isibhambathiso—umnikelo wakhe kuYehova ngobuNaziri bakhe, ngaphandle kokunye asenokuba namandla okukufikelela. Ngokwesibhambathiso sakhe asenokuba usenzile, ufanele enjenjalo ngenxa yomthetho wobuNaziri bakhe.’”
22 Wathetha uYehova kuMoses, esithi:
23 “Thetha kuAron nakoonyana bakhe, uthi, ‘Nize nenjenje ukubasikelela+ oonyana bakaSirayeli, nithi kubo:
24 “Ngamana uYehova angakusikelela+ aze akugcine.+
25 Ngamana uYehova angabukhanyisa ubuso bakhe kuwe,+ yaye ngamana angakholiswa nguwe.+
26 Ngamana uYehova angabuphakamisela ubuso bakhe kuwe+ aze akunike uxolo.”’+
27 Yaye bamele balibeke igama lam+ phezu koonyana bakaSirayeli, ukuze ndibasikelele.”+
Yithumele
Yithumele
Numeri 6
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=4&Chapter=6&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D4%26Chapter%3D6%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Incwadi Yonyaka Ka-2016
“Uthando lwenu lobuzalwana maluqhubeke.”—Hebhere 13:1
‘Abaninzi baya kuthiyana. Luya kuphola uthando lwabaninzi.’ (Mat. 24:10, 12) Ngesi siprofeto uYesu wabonisa ukuba abantu ababephila kwiminyaka yangaphambi kokutshatyalaliswa kweYerusalem ngo-70 C.E., babeza kuphelelwa luthando. Ngokwahlukileyo koko, abafundi bakaKristu babeza kubonwa ngothando abanalo. (Yoh. 13:35) Amazwi kaPawulos amele ukuba awakhuthaza nyhani amaKristu angamaHebhere aseYerusalem kuba ayebonisa ukuba anothando lobuzalwana kwaye ayefanele aqhubeke elubonisa.
Namhlanje, sisondele ekuphelisweni kwenkqubo yezinto yeli hlabathi likaSathana. Njengabazalwana bethu benkulungwane yokuqala, siphila nabantu abathanda imali, iziyolo nabazidlayo kunokuba bathande uThixo nommelwane. (2 Tim. 3:1-4) Sekunjalo, wona amaNgqina kaYehova aqhubeka ethandana ehlabathini lonke. Kwanga singamdumisa uYehova oluthando lumntwisiwe, ngokuqhubeka nothando lwethu lobuzalwana.


text:
Inguqulelo Yolwimi LwaseSiriya—Isikrobisa Kwiinguqulelo Zamandulo ZeBhayibhile
Kangangeentsuku ezisithoba ngo-1892, uAgnes Smith Lewis noMargaret Dunlop Gibson bahamba ngenkamela begugutha kwindlela enqumla entlango ukuya kwiKhaya loonongendi iSt. Catherine, elikumazantsi eNtaba yeSinayi. Kwakutheni ukuze la mabhinqa mabini awayengaphaya kweminyaka eyi-40 ubudala, abe kolu hambo ngexesha ekwakuyingozi ngalo ukuhamba kummandla waseMpuma? Impendulo ingakunceda uyithembe nangakumbi iBhayibhile.
NGAPHAMBI kokuba abuyele ezulwini, uYesu wayalela abafundi bakhe ukuba banikele ubungqina ngaye “eYerusalem nakulo lonke elakwaYuda naseSamariya kude kuse nakwezona nxalenye zikude zomhlaba.” (IZenzo 1:8) Abafundi bakhe baba nenzondelelo nesibindi kulo msebenzi. Noko ke, ukushumayela kwabo eYerusalem kwabangela inkcaso ekrakra eyaphumela ekubulaweni kukaStefano. Abanye babafundi bakaYesu babalekela kwa-Antiyokwe, eSiriya, esesinye sezona zixeko zikhulu kuBukhosi baseRoma, nesikumgama weekhilomitha eziyi-550 ukuya kumantla eYerusalem.—IZenzo 11:19.
Kwa-Antiyokwe abafundi baqhubeka ‘bevakalisa iindaba ezilungileyo’ ngoYesu, ibe abaninzi kwabo bangengomaYuda baba ngamakholwa. (IZenzo 11:20, 21) Nangona isiGrike sasithethwa kakhulu kwa-Antiyokwe, kwakuthethwa ulwimi lwaseSiriya kwimimandla engaphandle kwesixeko nakwiphondo.
UKUGUQULELWA ‘KWEENDABA EZILUNGILEYO’ NGOLWIMI LWASESIRIYA
Njengoko laliqhubeka lisanda inani lamaKristu athetha ulwimi lwaseSiriya ngenkulungwane yesibini, kwabakho imfuneko yokuba kuguqulelwe “iindaba ezilungileyo” ngolwimi lwabo. Ngoko ke, kubonakala ukuba iZibhalo zamaKristu zesiGrike zaguqulelwa okokuqala ngolwimi lwaseSiriya, kungekhona isiLatini.
Malunga nonyaka ka-170 C.E., umbhali waseSiriya uTatian (owayephila malunga nonyaka ka-120-173 C.E.) waqokelela inkcazelo ekwiincwadi ezine zeVangeli, waza wayidibanisa kwincwadi enye yolwimi lwaseSiriya okanye isiGrike, eyayibizwa ngokuba yiDiatessaron, gama elo lesiGrike elithetha ukuthi “iincwadi ezine [zeVangeli].” Kamva, uEphraem ongumSiriya (owayephila ngonyaka ka-310-373 C.E.) wabhala incwadi ethetha ngale Diatessaron, nto leyo eqinisekisa ukuba yayisetyenziswa ngamaKristu aseSiriya.
IDiatessaron ibangela umdla nyhani kubantu namhlanje. Kutheni kunjalo nje? Kwinkulungwane ye-19, abanye abaphengululi babesithi iincwadi zeVangeli zabhalwa kamva ngenkulungwane yesibini, ukususela kunyaka ka-130 C.E. ukusa ku-170 C.E., yaye ngenxa yoko azinakuba nangxelo ichanileyo ngobomi bukaYesu. Noko ke, imibhalo-ngqangi yamandulo yeDiatessaron eyafunyanwayo ukususela ngela xesha yabonisa ukuba iincwadi zeVangeli ezabhalwa nguMateyu, uMarko, uLuka, noYohane zazisele zisetyenziswa ngabantu abaninzi ngenkulungwane yesibini. Xa kunjalo, zifanele ukuba zabhalwa ngaphambi koko. Okungakumbi kukuba, ekubeni uTatian engazange ayiquke kwincwadi yakhe iDiatessaron inkcazelo ekwezinye iincwadi ekwakusithiwa zezevangeli, kuyacaca ukuba ezi ncwadi kwakungenakuthenjelwa kuzo.
Ekuqaleni kwenkulungwane yesihlanu, inguqulelo yeBhayibhile yolwimi lwaseSiriya yasetyenziswa kakhulu kumantla eMesopotamiya. Le nguqulelo yenkulungwane yesibini okanye yesithathu, yayinazo zonke iincwadi zeBhayibhile ngaphandle nje kweyesi-2 kaPetros, eyesi-2 neyesi-3 kaYohane, ekaYude neyeSityhilelo. Ibizwa ngokuba yiPeshitta, gama elo elithetha inguqulelo “Elula” okanye “Ecacileyo.” Le nguqulelo yenye yezona zindala nezibalulekileyo ezibubungqina bokuba iBhayibhile ichanile.
Okubangel’ umdla kukuba, omnye umbhalo-ngqangi wale nguqulelo ubonisa unyaka owabhalwa ngawo (459-460 C.E.), nto leyo ethetha ukuba le yenye yezona nguqulelo zakudala zeBhayibhile. Malunga nonyaka ka-508 C.E., yahlaziywa inguqulelo yePeshitta kwaza kongezelelwa neencwadi ezintlanu ezazingekho kweyokuqala. Le nguqulelo ihlaziyiweyo yabizwa ngokuba yiPhiloxenian Version.
KWAFUNYANWA IMIBHALO-NGQANGI ENGAKUMBI
De kube yinkulungwane ye-19, phantse yonke imibhalo-ngqangi yeZibhalo zamaKristu zesiGrike yayiyeyenkulungwane yesihlanu okanye emva koko. Ngenxa yesi sizathu, abaphengululi beBhayibhile babenomdla okhethekileyo kwiVulgate yesiLatini nakwiPeshitta yolwimi lwaseSiriya. Abanye babekholelwa ukuba iPeshitta yayiyinguqulelo ehlaziyiweyo yombhalo-ngqangi wamandulo wolwimi lwaseSiriya. Kodwa ke awukho umbhalo-ngqangi onjalo owawusaziwa ngabantu. Ekubeni le nguqulelo yabhalwa ngenkulungwane yesibini, isikrobisa kwimibhalo-ngqangi yokuqala yeBhayibhile, ibe ngokuqinisekileyo ixabisekile kubaphengululi beBhayibhile! Ngaba ngokwenene yayikhona inguqulelo yamandulo yolwimi lwaseSiriya? Ngaba ingafumaneka?
Ewe, yayikhona! Kwafunyanwa emibini yayo eyayibhalwe ngolwimi lwaseSiriya. Eyokuqala yabhalwa ngenkulungwane yesihlanu. Iphakathi kwemibhalo-ngqangi yolwimi lwaseSiriya eyafunyanwa ngo-1842 kwikhaya loonongendi elikwiNtlango iNitrian eYiputa, yaza yagcinwa kwiMyuziyam yaseBritani. Ibizwa ngokuba yiCuretonian Syriac ngenxa yokuba yafunyanwa yaza yapapashwa nguWilliam Cureton, owayelisekela lalowo wayegcina le mibhalo-ngqangi. Olu xwebhu luxabisekileyo luqulethe iincwadi ezine zeVangeli ezilandelelana ngale ndlela, uMateyu, uMarko, uYohane noLuka.
Umbhalo-ngqangi wesibini owafunyanwayo ubizwa ngokuba yiSinaitic Syriac. Imvelaphi yawo isusela kulaa mawele akhaliphileyo achazwe ekuqaleni kweli nqaku. Nangona uAgnes wayengenaso isidanga saseyunivesithi, wafunda iilwimi ezisibhozo, ekukho phakathi kwazo olwaseSiriya. Ngo-1892 uAgnes wafumana eyona nto ibalulekileyo kwikhaya loonongendi iSt. Catherine eYiputa.
Wafumana umbhalo-ngqangi wolwimi lwaseSiriya kwigunjana elimnyama. Uchaza athi, “Wawungekho kwimeko entle, umdaka ngeyona ndlela, ibe amaphepha awo ayencamathelene kuba ebengatyhilwa” kangangamakhulu eminyaka. Yayingumbhalo-ngqangi ekuye kwacinywa kuwo inguqulelo yokuqala kwaza kwabhalwa ngokutsha eyolwimi lwaseSiriya ethetha ngeengcwele ezingamabhinqa. Noko ke, uAgnes wabhaqa enye yale nguqulelo yayicinyiwe, eyayinamazwi “kaMateyu,” okanye “uMarko” okanye “uLuka.” Le nguqulelo yayinengxelo yeencwadi ezine zeVangeli ngolwimi lwaseSiriya! Abaphengululi bakholelwa ukuba yabhalwa ngasekupheleni kwenkulungwane yesine.
ISinaitic Syriac igqalwa njengombhalo-ngqangi obalulekileyo weBhayibhile, njengoko kunjalo nangemibhalo-ngqangi yesiGrike enjengeCodex Sinaiticus neCodex Vaticanus. Abantu abaninzi bakholelwa ukuba imibhalo-ngqangi iCuretonian neSinaitic yeyona midala kunayo yonke ekhoyo namhlanje.
‘ILIZWI LOTHIXO WETHU LIHLALA NGONAPHAKADE’
Ngaba le mibhalo-ngqangi inokuba luncedo kubafundi beBhayibhile namhlanje? Ngaphandle kwamathandabuzo! Ngokomzekelo, cinga ngomqukumbelo owongezelelweyo kwezinye iiBhayibhile emva kukaMarko 16:8. Uyavela kwinguqulelo yesiGrike iCodex Alexandrinus yenkulungwane yesihlanu, kwiVulgate yesiLatini nakwezinye. Noko ke, imibhalo-ngqangi emibini enokuthenjwa yesiGrike—iCodex Sinaiticus neCodex Vaticanus—yomibini iphela kuMarko 16:8. Kanti nayo iSinaitic Syriac ayinawo umqukumbelo owongezelelweyo, nto leyo ebubungqina obungakumbi bokuba wawungekho kwincwadi yantlandlolo yeVangeli kaMarko.
Nanku omnye umzekelo. Kwinkulungwane ye-19 phantse kuzo zonke iinguqulelo zeBhayibhile kwaye kongezelelwa inkcazelo ebubuxoki yoThixo oneziqu ezithathu kweyoku-1 kaYohane 5:7. Noko ke, le nkcazelo yongezelelweyo ayiveli kwimibhalo-ngqangi yesiGrike yamandulo. Ingaveli ke phofu nakwinguqulelo yePeshitta, nto leyo engqina ukuba ibubuxoki.
Kuyacaca ukuba, kanye njengoko wayethembisile, uYehova uThixo uligcine likhona iLizwi lakhe Elingcwele. Kulo sifumana esi sithembiso: “Ingca eluhlaza yomile, intyatyambo ibunile; kodwa ke lona ilizwi loThixo wethu, liya kuhlala ukusa kwixesha elingenammiselo.” (Isaya 40:8; 1 Petros 1:25) Inguqulelo yolwimi lwaseSiriya idlala indima ebalulekileyo ekusasazweni kwesigidimi seBhayibhile ebantwni bonke.
Funda Okungakumbi
IBhayibhile—Incwadi Evela KuThixo
Inokukunceda njani iBhayibhile ukuba uhlangabezane neengxaki onazo? Kutheni umele uzikholelwe iziprofeto eziseBhayibhileni?


text:
Intshayelelo
“Nibe ngabaxelisa abo bathi ngokholo nomonde bazidle ilifa izithembiso.”
1, 2. Omnye umveleli ohambahambayo wayebagqala njani abantu ekuthethwa ngabo eBhayibhileni, ibe kutheni benokuba ngabahlobo abalungileyo?
“UTHETHA ngabantu abaseBhayibhileni ngathi ngabahlobo bakhe abagqibele kudala.” Loo mazwi athethwa ngomnye udade ongumKristu, emva kokuphulaphula intetho eyayinikelwa ngumveleli ohambahambayo osele ekhulile. Wayefanele ukutsho, kuba lo mzalwana wayechithe amashumi eminyaka efundisisa yaye efundisa iLizwi likaThixo
2 Kungaba mnandi ukuba ngumhlobo wabo bantu baseBhayibhileni, akunjalo? Ngaba bangabantu bokwenene kuwe? Khawuzibone uhamba nabo nincokola, uchith’ ixesha kunye nabantu abanjengoNowa, uAbraham, uRute, uEliya, noEstere. Cinga ngempembelelo abanokuba nayo kubomi bakho
3. (a) Sinokungenelwa njani ngokuqwalasela amadoda namabhinqa okholo ekuthethwa ngawo eBhayibhileni? (b) Yiyiphi imibuzo esiza kuyiqwalasela?
3 Kakade ke, ulwalamano olwanelisa ngolo hlobo, luya kubakho xa ‘kuvuka amalungisa.’ (IZe. 24:15) Noko ke, sinokuzuza lukhulu kwanangoku xa sifunda ngala madoda namabhinqa okholo ekuthethwa ngawo eBhayibhileni. Njani? Umpostile uPawulos uphendula athi: “Nibe ngabaxelisa abo bathi ngokholo nomonde bazidle ilifa izithembiso.” (Heb. 6:12) Njengoko siza kufunda ngala madoda namabhinqa okholo, makhe siqwalasele eminye yemibuzo ephakanyiswa ngamazwi kaPawulos: Luyintoni ukholo, yaye kutheni lufuneka kuthi? Sinokubaxelisa njani abantu abanyanisekileyo esifunda ngabo eBhayibhileni?
Ukholo
—Oko Lukuko Nesizathu Sokuba Lufuneke
4. Abantu bacinga ukuba luyintoni ukholo, yaye kutheni bephazama?
4 Ukholo luphawu olunqwenelekayo, olo la madoda namabhinqa esiza kufunda ngawo ayeluxabisa kakhulu. Abantu abaninzi namhlanje baluthatha lula ukholo, bacinga ukuba luthetha ukukholelwa ngaphandle kobungqina obubambekayo. Noko ke bayaphazama. Ukholo aluthethi ukukholelwa yonk’ into le; asiyomvakalelo nje; lungeyiyo nenkolelo engenasihlahla. Kuyingozi ukuba nguvuma zonke. Iimvakalelo ziyatshintsha, ibe akwanelanga ukukholelwa nje kuThixo, kuba “needemon ziyakholwa zize zityhwatyhwe.”
5, 6. (a) Ukholo lwethu lugxininisa kwiziphi izinto ezingenakubonwa? (b) Lumele lube nesiseko esomelele kangakanani ukholo lwethu? Zekelisa.
5 Ukholo lokwenene lwahlukile koko. Khumbula indlela iBhayibhile eluchaza ngalo. (Funda amaHebhere 11:1.) UPawulos wathi ukholo lugxininisa kwizinto ezimbini esingaziboniyo. Okokuqala, lugxininisa kwizinto ezenzeka ngoku ‘ezingabonwayo.’ Asiziboni izinto ezenzeka ezulwini
6 Akunjalo! UPawulos wathi ukholo lwethu lunesiseko esomeleleyo. Xa wathi ‘lululindelo oluqinisekisiweyo,’ wasebenzisa ibinzana elibhekisela kwirisithi okanye iphepha lesiqinisekiso. Masithi uphiwa indlu ngumntu othile. Ukunika iphepha lesiqinisekiso aze athi, “Nantsi indlu yakho entsha.” Ngokuqinisekileyo akathi uza kuhlala kwelo phepha; kunoko uthetha ukuba elo phepha lisisivumelwano esisemthethweni esimbophelela kangangokuba linokufaniswa nendlu ngokwayo. Ngokufanayo, ubungqina obusenza sibe nokholo buninzi yaye bunamandla, kangangokuba bunokufaniswa nokholo lwethu.
7. Lubandakanya ntoni ukholo lokwenene?
7 Ukholo lokwenene lubandakanya ukuba nentembelo nolweyiseko lokwenene kuYehova uThixo olusekelwe kubungqina bexesha elidluleyo. Ukholo lusenza simgqale njengoBawo wethu onothando size sibe nethemba lokuba zonke izinto azithembisileyo ziza kwenzeka. Ukholo olunyanisekileyo lubandakanya okungakumbi. Ukuze lungapheli lufuna ukondliwa oku kwento ephilayo. Lufuna ukubonakaliswa ngemisebenzi, kungenjalo luza kufa.
8. Kutheni ukholo lubalulekile?
8 Kutheni ukholo lubaluleke kangaka? UPawulos wasinika impendulo eyanelisayo. (Funda amaHebhere 11:6.) Asinakuthetha noYehova okanye simkholise ukuba asinalukholo. Ngoko ukholo lubalulekile ukuze njengezidalwa ezikrelekrele, siphumeze eyona njongo yethu iphambili: ukusondela kuBawo wethu wasemazulwini, uYehova, nokumzukisa.
9. UYehova ubonise njani ukuba uyayazi indlela esilufuna ngayo ukholo?
9 UYehova uyayazi indlela esilufuna ngayo ukholo, ngoko usinike imizekelo esibonisa indlela yokwakha nokubonisa ukholo. Usikelele ibandla lamaKristu ngamadoda athabatha ukhokelo nayimizekelo. ILizwi lakhe lithi: “Xelisani ukholo lwabo.” (Heb. 13:7) Ibe usinike okungakumbi. UPawulos wabhala ‘ngelifu elikhulu lamangqina,’ amadoda namabhinqa amandulo asishiye nemizekelo ebalaseleyo yokholo. (Heb. 12:1) Bakhona nabanye abakhonzi bakaThixo abaninzi abathembekileyo uPawulos angabakhankanyanga kwincwadi yamaHebhere isahluko 11. IBhayibhile izaliswe ngamabali amadoda namabhinqa, abadala nabaselula, ababephila kwiimeko ezahlukahlukeneyo, ababenokholo nesinokufunda lukhulu kubo kule mihla izaliswe ngabantu abangenalukholo.
Sinokuluxelisa Njani Ukholo Lwabanye?
10. Ufundisiso lwethu lobuqu lunokusinceda njani sixelise amadoda namabhinqa athembekileyo aseBhayibhileni?
10 Awunakumxelisa umntu ngaphandle kokuba umondele ngenyameko kuqala. Njengoko ufunda le ncwadi, uza kubona ukuba kuye kwenziwa uphando oluza kukunceda uwondele ngenyameko la madoda namabhinqa okholo. Kutheni ungenzi okufanayo, uzenzele uphando? Kufundisiso lwakho lobuqu, phanda nzulu eBhayibhileni usebenzisa izixhobo onazo zokwenza uphando. Njengoko ucamngca ngoko ukufundileyo, yiba nomfanekiso-ngqondweni wendawo eyenzeka kuyo kwakunye nemvelaphi yaloo nkcazelo yeBhayibhile. Yiba ngathi ulapho, yiba nombono wendawo, uve izandi, uve amavumba amnandi. Okubaluleke nangakumbi, zama ukuva iimvakalelo zabo babandakanyekileyo. Njengoko uvelana nawo la madoda namabhinqa athembekileyo, baya kuba ngabantu bokwenene kuwe
11, 12. (a) Unokusondela njani kuAbram noSarayi? (b) Unokungenelwa njani kumzekelo kaHana, uEliya noSamuweli?
11 Xa ubazi ngokwenene, uya kufuna ukubaxelisa. Ngokomzekelo, masithi ufumana isabelo esitsha. Intlangano kaYehova ikumema ukuba wandise ubulungiseleli bakho ngandlel’ ithile. Mhlawumbi ucelwa ukuba uye kushumayela kummandla onabavakalisi abambalwa, okanye usebenzise indlela yokushumayela ongaqhelananga nayo. Ngaba ukucamngca ngomzekelo ka-Abram akunakukunceda njengoko uceba yaye uthandaza ngeso sabelo? Yena noSarayi babekulungele ukushiya ubutofotofo baseUre yaye basikelelwa ngeyona ndlela ngenxa yoko. Njengoko ulandela emanyathelweni abo, ngokuqinisekileyo uya kuziva ngathi ubazi bhetele kunangaphambili.
12 Ngokufanayo, kuthekani ukuba umntu osondeleyo kuwe ukuphatha kakubi uze uzive udimazekile
13. Ngaba ukuxelisa ukholo lwabantu esifunda ngabo eBhayibhileni kwenza olwakho ukholo lungaxabiseki kangako? Cacisa.
13 Ngaba ukuxelisa umzekelo wokholo wabantu esifunda ngabo eBhayibhileni ngandlel’ ithile kwenza olwethu lungaxabiseki kuYehova? Akunjalo! Kaloku khumbula, iLizwi likaThixo lisikhuthaza ukuba sixelise ukholo lwabanye. (1 Kor. 4:16; 11:1; 2 Tes. 3:7, 9) Ukongezelela, abanye abantu esiza kufunda ngabo apha nabo babexelisa abantu ababephila ngaphambi kwabo. Ngokomzekelo, kwiSahluko 17 sale ncwadi, siva uMariya ecaphula amazwi kaHana, ngokucacileyo emgqala njengomzekelo. Ngaba oko kwakuthetha ukuba uMariya unokholo oluncinane kunoHana? Akunjalo! Kunoko, umzekelo kaHana wamnceda uMariya waba nokholo waza wazenzela igama elihle kuYehova uThixo.
14, 15. Ziziphi ezinye zezinto ezikule ncwadi, ibe sinokuzisebenzisa njani?
14 Le ncwadi yenzelwe ukukunceda womeleze ukholo lwakho. Izahluko ezilandelayo, yingqokelela yongcelele lwamanqaku athi “Xelisa Ukholo Lwabo,” abepapashwa kwiMboniselo ukususela ngowama-2008 ukusa kowama-2013. Noko ke, akhona awongeziweyo. Sahluko ngasinye sinemibuzo eyenzelwe ukusinceda sixubushe size sisebenzise oko sikufundayo. Kukho imifanekiso emitsha nemibalabala ezotyelwe le ncwadi ngokukhethekileyo, yaye ebisele ikhona yenziwe mikhulu yaza yaphuculwa. Zikho nezinye izinto zokusinceda eziquka umsinga wexesha neemaphu. Le ncwadi sisixhobo esenzelwe ukusinceda kwisifundo sobuqu, esentsapho kunye nesebandla. Iintsapho ezininzi zinokunandipha ukufunda la mabali kunye.
15 Kwanga le ncwadi ingakunceda uxelise ukholo lwabakhonzi bakaYehova abathembekileyo bamandulo. Ngamana ingakunceda ukhule elukholweni njengoko usondela kuBawo wakho wasezulwini, uYehova!


text:
ISIERRA LEONE NEGUINEA
1948-1990 ‘Bakhokelela Abaninzi Ebulungiseni’—Dan.12:3. (Inxalenye 1)
Kufika Abathunywa Bevangeli Abaphumelele EGiliyadi
NgoJuni 1947 kwafika uCharles Fitzpatrick, uGeorge Richardson, noHubert Gresham, abathunywa bevangeli abaphumelele kwiSikolo SeBhayibhile SeWatchtower SaseGiliyadi kwidolophu yaseFreetown. Aba bazalwana ngabanye babathunywa bevangeli bokuqala ukufika.
Aba bathunywa bevangeli baqaphela ukuba abavakalisi balapha bakukhuthalele ukushumayela, kodwa babesafuna uqeqesho olungakumbi. (Mat. 28:20) Ngoko bafundisa abavakalisi indlela yokubuyela kubantu abanomdla nendlela yokuqhuba izifundo zeBhayibhile. Baphinda babanceda ngemiyalelo esexesheni yendlela yokuqhuba iintlanganiso zebandla nezinye iinkalo zentlangano. Kwabakho nentetho yesidlangalala kawonke-wonke eWilberforce Memorial Hall. Bavuya kakhulu abathunywa bevangeli xa kwabakho abantu abayi-450 kule ntetho! Kamva abathunywa bevangeli baqalisa iphulo loSuku Lwamaphephancwadi. Olu qeqesho lwabanceda abavakalisi, lwabeka nesiseko esihle solwando.
Abathunywa bevangeli babezama ukuqhelana nemozulu. Ingxelo yesebe lalapho yango-1948 yathi: “Imozulu yaseSierra Leone imbi kakhulu. Imvula inetha iinyanga zibe ntandathu, igalela ngamandla, iyakhukhulisa kwaye ayiyeki. Ngamanye amaxesha inetha iiveki ezimbini ngaphandle kwesiqabu. Ehlotyeni ubushushu abunyamezeleki ibe bunolophu.” Abakhenkethi baseYurophu bade bathi ayinakwenzeka into yokuba abantu abamhlophe bahlale ixesha elide kweli lizwe. Kukho izigulo ezifana nemalariya, iyellow fever nezifo ezisasazwa zizinambuzane. Abathunywa bevangeli bakhathazwa yimpilo, kwaza kwanyanzeleka bemke kweli lizwe.
Olu tshintsho zange lubaphathe kakuhle abavakalisi. Kodwa abazange batyhafe. Ebudeni buka-1947 no-1952 kwafikelelwa kwincopho entsha yabavakalisi, esuka ku-38 yaya kutsho ku-73. Oovulindlela abakhutheleyo baseWaterloo, idolophu ekufutshane neFreetown, banceda ekuqaliseni ibandla elitsha. Kwavuka namaqela afunda iBhayibhile eKissy naseWellington, iindawo ezisemaphandleni zaseFreetown. Kwakubonakala ukuba kuza kubakho ulwando eSierra Leone. Kwakuza kwenzeka njani oko?
Utyelelo Olukhuthazayo
NgoNovemba 1952, kwafika indoda ende enciphileyo, isuka eMerika ibonakala ukuba ikwiminyaka emalunga neyi-30 ubudala, isehla esikhepheni esikunxweme lwaseFreetown, yaza yangena isixeko. Olu ndwendwe yayinguMilton G. Henschel, osuka kwikomkhulu lamaNgqina kaYehova, ibe wabalisa wathi: “Ndandimangalisiwe kukubona isixeko esicoceke kangaka, sogqitha ezinye endizaziyo. . . . Kukho iindlela zetha, iivenkile ezixakekileyo, iimoto ezintsha nenyambalala yabantu abaphithizelayo.”
UMzalwan’ uHenschel wahamba waya kwikhaya labathunywa bevangeli eliseFreetown, elingekude kuMthi woMqhaphu odumileyo. Apho wachazela abazalwana ababekho ukuba kuza uncedo olungakumbi eSierra Leone. KwiCawa elandelayo, abantu abayi-253 babehlanganisene eWilberforce Memorial Hall bephulaphule intetho, ibe wenza izaziso ezivuyisayo: ISierra Leone yayiza kuba neofisi yayo yesebe, umveleli wesiphaluka, iindibano zesiphaluka; kwakuza kusekwa ibandla elitsha eKissy; nomsebenzi wokushumayela owenziwa kumaphondo wawuza kwanda. Ababekho bazivuyela ezi ndaba!
UMzalwan’ uHenschel wabalisa wathi: “Babesithi kusheh, igama elithetha ukuthi ‘siyabulela!’ Babevuya kakhulu. Abantu bemka sele kurhatyele, . . . abanye becula nokucula.”
UWilliam Nushy, umthunywa wevangeli osandul’ ukufika, wamiselwa ukuba avelele iofisi yesebe. Ngaphambi kokuba liNgqina uWilliam wayesebenza kwiikhasino eziseMerika. Emva kokuba ngumKristu, wawushiya loo msebenzi waza waphila ngemigaqo kaThixo, loo nto yabangela wathandwa waza wahlonelwa ngabavakalisi baseSierra Leone.


text:
IMIBUZO YEBHAYIBHILE IYAPHENDULWA
Wayevela phi uMtyholi?
UThixo akazange adale uMtyholi. Kunoko, uThixo wadala ingelosi yaza yona yazijika yazenza uMtyholi, okwabizwa ngokuba nguSathana. UYesu wakha wathetha amazwi abonisa ukuba uMtyholi wakha wangumntu onenyani nongenasono. Ngoko ke, ekuqaleni uMtyholi wayeyingelosi elungileyo kaThixo.—Funda uYohane 8:44.
Kwenzeka njani ukuba ingelosi ibe nguMtyholi?
Ingelosi eyaba nguMtyholi yakhetha ukuvukela uThixo yaza yafaka uAdam noEva umoya wezikhova ukuze balandele yona. Ngoko ke, yiyo eyazenza uSathana, igama elithetha “Umchasi”.—Funda iGenesis 3:1-5; ISityhilelo 12:9.
Njengabantu nezinye iingelosi, le ngelosi eyaba nguMtyholi yayinenkululeko yokwenza okulungileyo okanye okubi, kodwa yona yafuna ukunqulwa. Eyona nto yayithe phithi yiyo kukunqulwa kunokuvuyisa uThixo.—Funda uMateyu 4:8, 9; Yakobi 1:13, 14.
UMtyholi ube naliphi igalelo kubomi babantu? Ngaba umele umoyike? IBhayibhile iyayiphendula le mibuzo.
Funda Okungakumbi
Izidalwa Zomoya—Indlela Ezisichaphazela Ngayo
IBhayibhile ithetha ngeengelosi needemon. Ngaba ezi zidalwa zomoya zikho? Ngaba zinokubuchaphazela ubomi bethu?


text:
Isahluko Sesibhozo
Buyintoni UBukumkani BukaThixo?
Isixelela ntoni iBhayibhile ngoBukumkani bukaThixo?
Yintoni eza kwenziwa buBukumkani bukaThixo?
UBukumkani buza kukuphumeza nini ukuthanda kukaThixo emhlabeni?
1. Nguwuphi umthandazo odumileyo esiza kuwuhlolisisa?
IZIGIDI zabantu ehlabathini lonke ziqhelene nomthandazo obizwa ngabaninzi ngokuba nguBawo Wethu Osezulwini, okanye uMthandazo weNkosi. Omabini la mabinzana abhekisela kumthandazo odumileyo nongumzekelo owenziwa nguYesu Kristu. Ubaluleke gqitha lo mthandazo, yaye njengoko siza kuhlolisisa izibongozo zawo ezithathu zokuqala, oko kuza kukunceda wazi ngakumbi ngoko kufundiswa yiBhayibhile.
2. Ziziphi izinto ezintathu uYesu awafundisa abafundi bakhe ukuba bazithandazele?
2 Ekuqaleni kwalo mthandazo ungumzekelo, uYesu wayalela abo babephulaphule wathi: “Ngoko ke, nina nize nithandaze ngale ndlela: ‘Bawo wethu osemazulwini, malingcwaliswe igama lakho. Mabufike ubukumkani bakho. Makwenzeke ukuthanda kwakho nasemhlabeni, njengasezulwini.’” (Mateyu 6:9-13) Zibaluleke ngantoni ezi zinto zintathu?
3. Yintoni esifanele siyazi ngoBukumkani bukaThixo?
3 Sele sifunde okuninzi ngegama likaThixo, elinguYehova. Yaye siye saxubusha kancinane ngokuthanda kukaThixo—oko sele ekwenzile naseza kukwenzela uluntu. Kodwa wayebhekisela entwenini uYesu xa wathi masithandaze sithi: “Mabufike ubukumkani bakho”? Buyintoni uBukumkani bukaThixo? Ukufika kwabo kuza kulingcwalisa njani igama likaThixo? Yaye ukufika koBukumkani kuhlobene njani nokwenziwa kokuthanda kukaThixo?
OKO BUKUKO UBUKUMKANI BUKATHIXO
4. Buyintoni uBukumkani bukaThixo, yaye ngubani uKumkani wabo?
4 UBukumkani bukaThixo ngurhulumente omiselwe nguYehova uThixo, yaye uKumkani wabo ukhethwe nguThixo uqobo. Ngubani lo Kumkani woBukumkani bukaThixo? NguYesu Kristu. Lo Kumkani unguYesu mkhulu kunabo bonke abalawuli abangabantu yaye ubizwa ngokuba “nguKumkani wookumkani neNkosi yeenkosi.” (1 Timoti 6:15) Unamandla okwenza okuhle ngaphezu kwakhe nawuphi na umlawuli ongumntu, enoba ubalasele kangakanani na.
5. Buphi uBukumkani bukaThixo, yaye buza kulawula phi?
5 Buza kulawula buphi uBukumkani bukaThixo? Phofu, uphi yena uYesu? Khumbula ukuba besikhe seva ukuba wabulawa kwisibonda sentuthumbo, kodwa waphinda wavuswa. Ngokukhawuleza emva koko wanyukela ezulwini. (IZenzo 2:33) Ngoko bulapho noBukumkani bukaThixo—ezulwini. Kungenxa yoko le nto iBhayibhile isithi ‘bubukumkani basezulwini.’ (2 Timoti 4:18) Nangona uBukumkani bukaThixo busezulwini, buza kulawula emhlabeni.—ISityhilelo 11:15.
6, 7. Yintoni eyenza uYesu abe nguKumkani obalaseleyo?
6 Yintoni eyenza uYesu abe nguKumkani obalaseleyo? Okokuqala nje, kukuba akasayi kuze afe. Xa ithelekisa uYesu kunye nookumkani abangabantu, iBhayibhile ithi ‘nguye kuphela onokungafi, ohlala ekukhanyeni okungenakufikeleleka.’ (1 Timoti 6:16) Oku kuthetha ukuba konke okuhle okuza kufezwa nguYesu kuza kuhlala kuhleli. Yaye siqinisekile ukuba kuninzi okuhle aza kukufeza.
7 Khawukhe uhlolisise esi siprofeto seBhayibhile sibhekisela kuYesu: “Umoya kaYehova umele uhlale phezu [kwakhe], umoya wobulumko nowokuqonda, umoya wecebo nowamandla, umoya wokwazi nowokoyika uYehova; yaye uya kuyoliswa kukoyika uYehova. Akayi kugweba ngayo nayiphi na imbonakalo nje esemehlweni akhe, engayi kohlwaya ngokwento nje eviwe ziindlebe zakhe. Uya kuzigweba izisweli ngobulungisa, abohlwaye ngokuthe tye abo balulamileyo bomhlaba.” (Isaya 11:2-4) Loo mazwi abonisa ukuba uYesu uza kuba nguKumkani onobulungisa novelwano kubantu abasemhlabeni. Ngaba ungathanda ukuba nomlawuli ololo hlobo?
8. Ngoobani abaza kulawula noYesu?
8 Enye into ebalulekileyo ngoBukumkani bukaThixo kukuba, uYesu akazi kulawula yedwa. Kukho abanye abaza kulawula naye. Ngokomzekelo, umpostile uPawulos wathi kuTimoti: “Ukuba siyaqhubeka sinyamezela, siya kulawula ndawonye njengookumkani.” (2 Timoti 2:12) Ewe, uPawulos, uTimoti, nabanye abathembekileyo abakhethwe nguThixo, baza kulawula noYesu kuBukumkani basezulwini. Bangaphi abaza kufumana elo lungelo?
9. Bangaphi abaza kulawula noYesu, yaye uThixo waqala nini ukubakhetha?
9 Njengoko kuchaziwe kwiSahluko 7 sale ncwadi, umpostile uYohane waboniswa embonweni “iMvana [uYesu Kristu] imi phezu kweNtaba yeZiyon [isigxina sayo sobukhosi ezulwini], kumi nayo ikhulu elinamashumi amane anesine lamawaka linalo igama layo negama loYise libhaliwe emabunzini alo.” Ngoobani abo bali-144 000? UYohane usixelela oku: “Aba ngabo bahlala beyilandela iMvana kungakhathaliseki apho iya khona. Aba bathengwa phakathi koluntu njengeentlahlela kuThixo nakuyo iMvana.” (ISityhilelo 14:1, 4) Bangabalandeli abathembekileyo bakaYesu Kristu abakhethelwe ngokukhethekileyo ukulawula naye ezulwini. Xa besifa baze bavuselwe kubomi basezulwini, ‘balawula njengookumkani phezu komhlaba’ kunye noYesu. (ISityhilelo 5:10) Ukususela kwimihla yabapostile, uThixo ebekhetha amaKristu athembekileyo ukuze liphelele inani labali-144 000.
10. Kutheni ililungiselelo lothando eli lokuba uluntu lulawulwe nguYesu kunye nabantu abali-144 000?
10 Lilungiselelo lothando ngenene eli lokuba uluntu lulawulwe nguYesu kunye nabantu abali-144 000. Kaloku, uYesu uyazi ukuba kunjani ukuba ngumntu nokubandezeleka. UPawulos wathi uYesu “uyavelana nobuthathaka bethu, kuba naye wavavanywa ngandlela zonke njengathi, kodwa engenasono.” (Hebhere 4:15; 5:8) Abo balawula kunye naye nabo baye babandezeleka njengabantu. Ngaphezu koko, baye banyamezela ukungafezeki nazo zonke iintlobo zezifo. Ngokuqinisekileyo, baya kuziqonda iingxaki olujamelene nazo uluntu!
YINTONI EZA KUFEZWA BUBUKUMKANI BUKATHIXO?
11. Yintoni uYesu awathi abafundi bakhe bafanele bayithandazele ngokuphathelele ukuthanda kukaThixo?
11 Xa uYesu wathi abafundi bakhe bafanele bathandazele ukufika koBukumkani bukaThixo, wakhankanya nokuba bafanele bathandazele ukuba ukuthanda kukaThixo kwenzeke “emhlabeni, njengasezulwini.” UThixo usezulwini, yaye ukuthanda kwakhe bekusoloko kusenziwa apho ziingelosi ezithembekileyo. Noko ke, kwiSahluko 3 sale ncwadi siye safunda ukuba enye ingelosi engendawo yayeka ukwenza ukuthanda kukaThixo yaza yabangela ukuba uAdam noEva bone. KwiSahluko 10 siza kuva okungakumbi ngoko iBhayibhile ikufundisayo ngaloo ngelosi ingendawo, ebizwa ngokuba nguSathana uMtyholi. USathana kunye neengelosi ezakhetha ukumlandela—ezibizwa ngokuba ziidemon—bavunyelwa ukuba bahlale ezulwini okwethutyana. Ngoko asinguye wonk’ ubani ezulwini owayesenza ukuthanda kukaThixo. Kodwa oko kwatshintsha ekuqaliseni koBukumkani bukaThixo ukulawula. Akuba emiselwe njengoKumkani, uYesu Kristu walwa noSathana.—ISityhilelo 12:7-9.
12. Ziziphi iziganeko ezibini ezibalulekileyo ezichazwe kwiSityhilelo 12:10?
12 Isiprofeto sikuchaza ngale ndlela oko kwenzekayo: “Ndeva ilizwi elikhulu ezulwini lisithi: ‘Ngoku lufikile usindiso namandla nobukumkani boThixo wethu negunya likaKristu wakhe, ngenxa yokuba uye waphoswa phantsi ummangaleli wabazalwana bethu [uSathana], obamangalela imini nobusuku phambi koThixo wethu!’” (ISityhilelo 12:10) Ngaba uziphawulile iziganeko ezibini ezibaluleke gqitha ezikhankanywe kule ndinyana yeBhayibhile? Okokuqala, uBukumkani bukaThixo obunomlawuli onguYesu Kristu buqalisa ukulawula. Okwesibini, uSathana uyagxothwa ezulwini aphoswe emhlabeni.
13. Ube yintoni umphumo wokugxothwa kukaSathana ezulwini?
13 Ube yintoni umphumo wezo ziganeko zibini? Kuchazwa ngale ndlela oko kuye kwenzeka ezulwini: “Chulumancani, nina mazulu nani nihlala kuwo!” (ISityhilelo 12:12) Ewe, iingelosi ezithembekileyo ezulwini ziyavuya kuba uSathana needemon zakhe bengasekho apho, yaye wonk’ ubani osezulwini uthembekile kuYehova uThixo. Kukho uxolo nemvisiswano epheleleyo ezulwini. Ukuthanda kukaThixo kuyenziwa apho.
14. Yintoni eye yaba ngumphumo wokuphoswa kukaSathana emhlabeni?
14 Kodwa, kuthekani ngomhlaba? IBhayibhile ithi: “Yeha kuwo umhlaba nakulo ulwandle, ngenxa yokuba uhlile weza kuni uMtyholi, enomsindo omkhulu, esazi ukuba ixesha analo lifutshane.” (ISityhilelo 12:12) USathana unomsindo kuba egxothiwe ezulwini yaye enexesha nje elifutshane eliseleyo. Ngomsindo ubangela iinkathazo ‘noyeha’ emhlabeni. Siza kufunda ngakumbi ngalo “yeha” kwisahluko esilandelayo. Kodwa ekubeni imeko imbi ngolu hlobo, sisenokuzibuza ukuba, UBukumkani bunokukwazi njani ukubangela ukuba ukuthanda kukaThixo kwenziwe emhlabeni?
15. Kuyintoni ukuthanda kukaThixo ngomhlaba?
15 Kaloku, khumbula ukuba kuyintoni na ukuthanda kukaThixo ngomhlaba. Ufundile ngako kwiSahluko 3. E-Eden uThixo wabonisa ukuba ukuthanda kwakhe kukuba lo mhlaba ube yiparadesi ezaliswe ngabantu abangamalungisa nabangafiyo. USathana wabangela ukuba uAdam noEva bone, yaye oko kwakuchaphazela ukuthanda kukaThixo ngomhlaba kodwa akuzange kukutshintshe. UYehova usenenjongo yokuba ‘amalungisa awudle ilifa umhlaba, ahlale kuwo ngonaphakade.’ (INdumiso 37:29) Yaye uBukumkani bukaThixo buza kukufeza oko. Njani?
16, 17. Usixelela ntoni uDaniyeli 2:44 ngoBukumkani bukaThixo?
16 Khawuqwalasele isiprofeto esikuDaniyeli 2:44. Sona sifundeka ngokuthi: “Ngemihla yabo kumkani uThixo wezulu uya kumisa ubukumkani obungenakuze bonakaliswe. Yaye obo bukumkani abuyi kudluliselwa kubo nabaphi na abanye abantu. Buya kuzityumza buziphelise zonke ezi zikumkani, buze bona bume ukusa kwixesha elingenammiselo.” Kusixelela ntoni oku ngoBukumkani bukaThixo?
17 Okokuqala, kusixelela ukuba uBukumkani bukaThixo babuza kumiselwa “ngemihla yabo kumkani,” okanye ngoxa kukho ezinye izikumkani. Okwesibini, kusixelela ukuba uBukumkani buza kuhlala ngonaphakade. Abuyi koyiswa buze buthatyathelw’ indawo ngomnye urhulumente. Okwesithathu, kubonakala ukuba kuza kubakho imfazwe phakathi koBukumkani bukaThixo kunye nezikumkani zeli hlabathi. UBukumkani bukaThixo buza koyisa. Ekugqibeleni, bubo kuphela obuya kuba ngurhulumente olawula uluntu. Ngoko abantu baya kulawulwa ngeyona ndlela ibalaseleyo.
18. Ibizwa ngokuthini imfazwe yokugqibela ephakathi koBukumkani bukaThixo kunye noorhulumente beli hlabathi?
18 IBhayibhile isixelela okuninzi ngaloo mfazwe yokugqibela, phakathi koBukumkani bukaThixo kunye noorhulumente beli hlabathi. Ngokomzekelo, ifundisa ukuba njengoko isiphelo sisondela, oomoya abangendawo baza kusasaza ubuxoki ngenjongo yokukhohlisa “ookumkani bomhlaba omiweyo uphela.” Ngayiphi injongo? Ngenjongo ‘yokubahlanganisela ndawonye kwimfazwe yemini enkulu kaThixo uSomandla.’ Aba kumkani bomhlaba baza kuhlanganiselwa ndawonye “kwindawo ebizwa ngesiHebhere ngokuba yiHar–Magedon.” (ISityhilelo 16:14, 16) Ngenxa yoko kuchazwe kwezo ndinyana zimbini, imfazwe yokugqibela ephakathi koorhulumente babantu kunye noBukumkani bukaThixo ibizwa ngokuba yimfazwe yeHar–Magedon, okanye iArmagedon.
19, 20. Yintoni ebangela ukuba ukuthanda kukaThixo kungenzeki emhlabeni namhlanje?
19 Yintoni eza kufezwa buBukumkani bukaThixo ngemfazwe yeArmagedon? Kwakhona, khumbula ukuba kuyintoni na ukuthanda kukaThixo ngomhlaba. Injongo kaYehova uThixo yayikukuba umhlaba ube yiParadesi ezaliswe ngabakhonzi bakhe abangamalungisa nabafezekileyo. Yintoni ebangela ukuba kungenzeki oko namhlanje? Okokuqala, sinesono yaye siyagula size sife. Kodwa sifundile kwiSahluko 5 ukuba uYesu wasifela ukuze sibe nako ukuphila ngonaphakade. Mhlawumbi uyawakhumbula amazwi abhalwe kwincwadi yeVangeli kaYohane athi: “UThixo walithanda kakhulu ihlabathi kangangokuba wanikela ngoNyana wakhe okuphela kwamzeleyo, ukuze wonk’ ubani obonisa ukholo kuye angatshabalali kodwa abe nobomi obungunaphakade.”—Yohane 3:16.
20 Enye ingxaki kukuba abantu abaninzi benza izinto ezingendawo. Bayaxoka, bayaqhatha, yaye baziphatha kakubi. Abafuni ukwenza ukuthanda kukaThixo. Abantu abenza izinto ezingendawo baza kutshatyalaliswa ebudeni bemfazwe kaThixo yeArmagedon. (INdumiso 37:10) Esinye isizathu sokuba ukuthanda kukaThixo kungenziwa emhlabeni sikukuba oorhulumente ababakhuthazi abantu ukuba bakwenze. Oorhulumente abaninzi bayasilela, bakhohlakele, abanye banobuqhetseba. IBhayibhile yayikuchazile oku yathi: “Ngexesha athi umntu alawule umntu iba kukwenzakala kwakhe.”—INtshumayeli 8:9.
21. UBukumkani buza kubangela njani ukuba ukuthanda kukaThixo kwenzeke emhlabeni?
21 Emva kweArmagedon, uluntu luza kulawulwa ngurhulumente omnye kuphela, uBukumkani bukaThixo. Obo Bukumkani buza kwenza ukuthanda kukaThixo buze buzise iintsikelelo ezimangalisayo. Ngokomzekelo, buza kushenxisa uSathana needemon zakhe. (ISityhilelo 20:1-3) Ngenxa yokusebenza kwamandla edini likaYesu, abantu abayi kugula baze bafe. Kodwa ngaphantsi kolawulo loBukumkani baya kuphila ngonaphakade. (ISityhilelo 22:1-3) Umhlaba uza kwenziwa ube yiparadesi. Ngoko uBukumkani buza kubangela ukuba ukuthanda kukaThixo kwenziwe emhlabeni, yaye buza kungcwalisa igama likaThixo. Kuthetha ukuthini oku? Kuthetha ukuba ekugqibeleni ngaphantsi koBukumkani bukaThixo wonk’ ubani ophilayo uza kuzukisa igama likaYehova.
BUZA KUKWENZA NINI OKU UBUKUMKANI BUKATHIXO?
22. Sazi njani ukuba uBukumkani bukaThixo abuzange bufike xa uYesu wayesemhlabeni okanye ngokukhawuleza emva kokuvuswa kwakhe?
22 Xa uYesu waxelela abalandeli bakhe ukuba bathandaze bathi “Mabufike ubukumkani bakho,” kwakucacile ukuba uBukumkani babungekafiki ngelo xesha. Ngaba bafika emva kokuba uYesu enyukele ezulwini? Akunjalo, kuba emva kokuba uYesu evusiwe uPetros noPawulos bathi sasibhekisela kuye isiprofeto esikwiNdumiso 110:1 esithi: “Utsho uYehova eNkosini yam ukuthi: ‘Hlala ngasekunene kwam ndide ndizibeke iintshaba zakho njengesitulo seenyawo zakho.’” (IZenzo 2:32-35; Hebhere 10:12, 13) Ngoko kwakuza kufuneka alinde.
Ngaphantsi kolawulo loBukumkani, ukuthanda kukaThixo kuya kwenziwa emhlabeni njengasezulwini
23. (a) Buqalise nini ukulawula uBukumkani bukaThixo? (b) Yintoni eza kuxutyushwa kwisahluko esilandelayo?
23 Wayeza kulinda ithuba elide kangakanani? Ebudeni benkulungwane ye-19 neyama-20, abafundi beBhayibhile abanyanisekileyo baqonda ukuba wayeza kulinda de kube sekupheleni kowe-1914. (Ngokuphathelele lo nyaka, bona iSihlomelo, kwiphepha 215-18.) Iziganeko zehlabathi ezaqalisa ngowe-1914 zingqina ukuba aba bafundi beBhayibhile banyanisekileyo babechanile. Ukuzaliseka kweziprofeto zeBhayibhile kubonisa ukuba ngowe-1914 uKristu waba nguKumkani, yaye uBukumkani bukaThixo basezulwini baqalisa ngaloo nyaka ukulawula. Ngoko siphila ebudeni ‘bexesha elifutshane’ analo uSathana. (ISityhilelo 12:12; INdumiso 110:2) Kwakhona sinokuqiniseka ukuba kungekudala uBukumkani bukaThixo buza kubangela ukuba ukuthanda kwakhe kwenzeke emhlabeni. Zimnandi ngokwenene ezo ndaba, akunjalo? Kodwa ngaba uyazikholelwa? Isahluko esilandelayo siza kukunceda ubone ukuba ngokwenene oku koko kanye kufundiswa yiBhayibhile.
Funda Okungakumbi
Kutheni Ufanele Ufunde IBhayibhile?
IBhayibhile inceda abantu abaninzi emhlabeni wonke ukuba bafumane iimpendulo zemibuzo abanayo ngobomi. Ungathanda ukuba ngomnye wabo?


text:
EZISEMATHENI
Ezazwenibanzi
AmaNgqina Alungiselela Indibano Yengingqi ka-2016 Yokungagungqi Ekukhonzeni UYehova
AmaNgqina kaYehova aza kuba nendibano yengingqi ka-2016 enomxholo othi “Ungagungqi Ekukhonzeni UYehova!” Iindibano zengingqi ehlabathini lonke. Bonke abantu bayamenywa ukuba beze kule ndibano yasimahla yeentsuku ezintathu.
Ehlabathini Lonke AmaNgqina KaYehova Amema Abantu Abangakumbi KwiSikhumbuzo Sokufa KukaKristu
AmaNgqina kaYehova aza kuba nephulo ehlabathini lonke lokumema abantu kwisikhumbuzo sokufa kukaKristu, esiza kuba ngoMatshi 23, 2016.
AmaNgqina KaYehova Azisa Ngeendibano Zawo Zengingqi Zika-2015 Eziza Kuqala NgoMeyi
Iindibano zengingqi zika-2015 zamaNgqina KaYehova ezinomxholo othi “Yiba NjengoYesu!” ziza kubonisa indlela wonk’ umntu anokuncedakala ngayo ngokuba njengoYesu. Ezi ndibano ziza kuba phakathi kukaMeyi 2015 noJanuwari 2016 ehlabathini lonke.


text:
Umqulu wothando nobubele
Uthando novelwano gumgaqo osisisekelo sazo zonke iinkolo. Ukuziphatha ngokunyulu namasiko okholo zizinto ezisinyanzelisayo ukwenza nokuphatha abanye ngendlela efanayo naleyo thina singa singaphathwa ngayo. Uthando nenkathalo lusinyanzela ukusebenza ngokuzinikela ekwenzeni ngcono ukuhlupheka kwezinye izidalwa esiphila nazo. Sinyanzelekile ukuba siyeke ukuzicingela sedwa koko sibeke abanye abantu kuqala. Sifanele ukuphakamisa sihlonele ilungelo lomntu ngamnye ngaphandle kokucalula nomkhethe kwaye oko sikwenza ngokunyaniseka, ukulingana nembeko.
Kuyimfuneko nangakumbi ukungavisani buhlungu ekhusini nasesidlangalaleni. Ukutheha krwada nangolunya ngenxa yekratshi, ukujongela phantsi nangokuzicingela sedwa , oku sikwenza ngeenjongo zokucinezela, ukuxhaphaza nokusoza abanye kumalungelo abo nokuhlwayela intiyo ngokuhlisa izithunzi zabanye kwakunye neezo zeentshaba zethu, oku kuyaphikisana nobuntu bethu. Siyakuvuma ukoyisakala kwethu ekuphileni ngobuntu novelwano, kwakunye negalelo abanye bethu ababenalo ekwandiseni intlungu nobunzima babanye abantu egameni lenkolo.
Ukwenjenje, simemelela amadoda namakhosikazi ukuba ~ abuyisele ubuntu kwindlela yokuziphatha nenkolo ~ abuyele kumgaqo wamandulo apho inguqulelo yezibhalo ukuba zifundeke ngokungathi zihlwayela inzondo nobundlobongela yayingamkeleki ~ baqinisekise ukuba ulutsha lunikwa ulwazi olululo, olunyanisekileyo noluhloniphekileyo ngeenkolo, amasiko nezithethe ezahlukeneyo ~ bakhuthaze ukuhlonitshwa kokwahlukana kwamasiko neenkolo ~ bamilisele imo yokuvelana nokuqonda intlungu yoluntu jikelele kuquka naabo babonakala njengeentshaba.
Kufuneka senze kucace ukuba ubuntu novelwano kunganefuthe elimandla kumhlaba wethu ongcolisekileyo. Xa ubuntu bunokumiliselwa kwimigaqo eyiyo nokuzinikela, bungakongamela ukuzicingela sedwa. Ubuntu bungoyisa ezopolitiko, nogonyamelo. Bungadiliza iindonga zeenkolelo zopolitiko neenkolelo zeenkolo ngeenkolo ezahlukanisa uluntu. Ngenxa yobunzulu bokuxhomekeka kwethu omnye komnye, ubuntu bubalulekile kubudlelwane bethu ukuze sibe luluntu olwanelisekileyo. Le yindlela ebheka ekukhanyeni nasekudalekeni kwezoqoqosho ezizizo nakuxolo eluntwini emhlabeni jikelele.


text:
YINTONI EFUNDISWA YIBHAYIBHILE?
YINTONI EFUNDISWA YIBHAYIBHILE?
Buyintoni UBukumkani BukaThixo? (Inxalenye 1)
Funda ngezizathu zokuba abo baza kulawula eBukumkanini bukaThixo bekufanelekela kakuhle ukulawula. Printa iPDF uze uphendule imibuzo.
OKUNGAKUMBI
Indlela Yokwenza Intsapho Yakho Yonwabe (Inxalenye 1)
Yintoni eyona nto inokwenza konwatywe emtshatweni? Phanda ngeenkolelo zakho, hlola iimfundiso zeBhayibhile, funda neendlela onokuchazela ngayo abanye iinkolelo zakho usebenzisa esi sikhokelo sokufunda.
Imbono KaThixo Ngobomi (Inxalenye 2)
Esi sikhokelo sokufunda asizokukunceda nje wazi iinkolelo zakho ngokutofelwa kwegazi nendlela yokusebenzisa igazi kodwa siza kukunceda ukwazi ukuzichaza iinkolelo zakho kwabanye.
Kutheni UThixo Evumela Ukubandezeleka? (Inxalenye 1)
Ukuba uThixo unamandla, ngaba asinguye obekek’ ityala ngezi zinto zimbi zenzekayo?


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
16 Kamva yemka indibano iphela yoonyana bakaSirayeli e-Elim,+ yaza ekugqibeleni yafika entlango yaseSin,+ ephakathi kwe-Elim neSinayi, ngomhla weshumi elinesihlanu wenyanga yesibini emva kokuphuma kwabo ezweni laseYiputa.
2 Yammbombozelela uMoses noAron yonke indibano yoonyana bakaSirayeli entlango apho.+
3 Baqhubeka besithi oonyana bakaSirayeli kubo: “Akwaba besife+ sisandla sikaYehova ezweni laseYiputa xa sasihleli ngasezimbizeni zenyama,+ sisidla isonka sanele, ngokuba nisikhuphele kule ntlango ukuze nilibulale eli bandla liphela ngendlala.”+
4 Wathi uYehova kuMoses: “Uyabona, ndiya kuninisela isonka esivela emazulwini;+ yaye bamele baphume abantu, ngamnye abuthe isabelo sakhe semini,+ ukuze ndibavavanye enoba bohamba emthethweni wam kusini na.+
5 Kothi ngosuku lwesithandathu+ beze bezilungiselele ukubutha umlinganiselo ophindwe kabini kunowemihla ngemihla.”+
6 Ngoko wathi uMoses noAron koonyana bakaSirayeli bonke: “Ngokuhlwa niya kwazi ngokuqinisekileyo ukuba nguYehova onikhuphileyo ezweni laseYiputa.+
7 Yaye kusasa niya kububona ngokwenene ubuqaqawuli bukaYehova,+ kuba ukuvile ukummbombozelela kwenu uYehova. Besingoobani na ke thina ukuba nisimbombozelele?”
8 Waza waqhubeka wathi uMoses: “Kothi ngokuhlwa uYehova aninike inyama nidle, nesonka kusasa nide nanele, kuba uYehova ukuvile ukumbombozela kwenu enimmbombozelele ngako. Singoobani na ke thina? Asisithi, kodwa nguYehova enimmbombozeleleyo.”+
9 Wathi uMoses kuAron: “Yithi kwindibano iphela yoonyana bakaSirayeli, ‘Sondelani phambi koYehova, kuba ukuvile ukumbombozela kwenu.’”+
10 Kwathi akuba uAron ethethile nendibano iphela yoonyana bakaSirayeli, bajika bajonga entlango, yaye, khangela! nabo ubuqaqawuli bukaYehova bubonakala efini.+
11 Wathetha uYehova ngokubhekele phaya kuMoses, wathi:
12 “Ndikuvile ukumbombozela koonyana bakaSirayeli.+ Thetha nabo, uthi, ‘Phakathi kweengokuhlwa ezimbini nodla inyama, kusasa nohlutha sisonka;+ nazi ngokuqinisekileyo ukuba ndinguYehova uThixo wenu.’”+
13 Ngako oko ngokuhlwa kwenyuka izagwityi+ zaza zayigubungela inkampu, kwaza kusasa kwabakho umbethe ojikeleze inkampu iphela.+
14 Ekuhambeni kwexesha waba ngumphunga umbethe lowo kwaza kwabakho into ejiyileyo necolekileyo phezu kwentlango,+ icoleke njengeqabaka+ phezu komhlaba.
15 Bathi bakuyibona oonyana bakaSirayeli, bathi omnye komnye: “Yintoni le?” Kuba babengazi ukuba yintoni na. Ngoko ke wathi uMoses kubo: “Sisonka aninike sona uYehova ukuba nisidle.+
16 Siso eso ebeniyalele ngaso uYehova esithi, ‘Buthani inxalenye yaso, ngamnye ngangokudla kwakhe. Umntu ngamnye makathabathe umlinganiselo weomere+ ngokwenani lemiphefumlo ngamnye wenu anayo ententeni yakhe.’”
17 Benjenjalo ke oonyana bakaSirayeli; abanye babutha kakhulu baza abanye babutha kancinane.
18 Ekulinganiseleni kwabo ngeomere, akagqithisanga obuthe kakhulu, engabanga nantswelo nobuthe kancinane.+ Ngamnye wabutha ngangokudla kwakhe.
19 Wandula wathi kubo uMoses: “Makungabikho nabani na obeka umbeko.”+
20 Kodwa abazange bamphulaphule uMoses. Eso babesibekile abantu abathile njengombeko, saba neempethu saza sanuka;+ wacaphuka uMoses.+
21 Babesibutha ntsasa nganye,+ ngamnye ngokokudla kwakhe. Lalisithi lakufudumala ilanga, sinyibilike.
22 Kwathi ngosuku lwesithandathu babutha isonka esiphindwe kabini,+ imilinganiselo emibini yeomere emntwini ngamnye. Zeza ke zonke izikhulu zendibano zaza zaxelela uMoses.
23 Wathi kuzo: “Koko akuthethileyo uYehova. Ngomso yoba kukugcinwa kwesabatha, yoba yisabatha engcwele kuYehova.+ Bhakani oko ninokukubhaka, nibilise oko ninokukubilisa,+ yaye konke okuseleyo kugcineni kude kuse.”
24 Bakubeka ke kwada kwasa, kanye njengoko wayeyalele uMoses; akukhange kunuke, kungakhange kubekho nazimpethu kuko.+
25 Waza wathi uMoses: “Kudleni namhlanje, kuba namhlanje yisabatha+ kuYehova. Namhlanje aniyi kusifumana endle.
26 Nosibutha imihla emithandathu, kodwa ngomhla wesixhenxe yisabatha.+ Asiyi kubakho ngawo.”
27 Noko ke, bambi abantu baphuma ngomhla wesixhenxe besiya kubutha, kodwa abafumananga nto.
28 Ngoko wathi uYehova kuMoses: “Kuya kude kube nini na nisala ukuyigcina imiyalelo yam nemithetho yam?+
29 Siphawuleni isibakala sokuba uYehova eninike isabatha.+ Kungenxa yoko le nto ngomhla wesithandathu eninika isonka semihla emibini. Ngamnye kuni makahlale endaweni yakhe.+ Makungabikho bani uphumayo endaweni yakhe ngomhla wesixhenxe.”
30 Bayigcina ke abantu isabatha ngomhla wesixhenxe.+
31 Indlu kaSirayeli yalibiza igama laso ngokuthi “imana.” Yayimhlophe njengembewu yekoriyandire, yaye incasa yayo yayinjengaleyo yamaqebengwana amcaba obusi.+
32 Wathi uMoses: “Nali ilizwi ayalele ngalo uYehova, ‘Zalisani umlinganiselo weomere ngayo ukuze ugcinelwe izizukulwana zenu,+ ukuze zisibone isonka endinidlise sona entlango ekunikhupheni kwam ezweni laseYiputa.’”+
33 Ngoko uMoses wathi kuAron: “Thabatha ingqayi uze ufake kuyo iomere ezeleyo yemana, uyibeke phambi koYehova ukuze igcinelwe izizukulwana zenu.”+
34 Wayibeka uAron phambi kweSingqino+ ukuba igcinwe, kanye njengoko uYehova wamyalelayo uMoses.
35 Bayidla oonyana bakaSirayeli imana iminyaka engamashumi amane+, bada bafika ezweni elimiweyo.+ Bayidla imana bada bafika emdeni welizwe lakwaKanan.+
36 Ke kaloku iomere ngumlinganiselo weshumi we-efa.
Yithumele
Yithumele
Eksodus 16
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=2&Chapter=16&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D2%26Chapter%3D16%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Abantu Abaselula Bayabuza
Ndinokuhlangabezana Njani Noxinezeleko?
Uxinezeleke kangakanani?
Uxinezeleko? Andazi nokuba yintoni leyo
Lusanyamezeleka
Lungxamele ukundongamela
Andisakwazi nokuthini
UKUHLANGABEZANA noxinezeleko kufana nokutsala icontainer enzima yokuthutha impahla. Kunokuba lula kwilori enkulu ukuyitsala iyise naphi na. Kodwa yona imoto ayinakukwazi. Injini yemoto ingonakala nokuba iyitsale umganyana omfutshane. Oku kunokuba njalo nangeyakho “injini” xa uxinezeleke ngokugqithiseleyo.
Ngaba likho ithemba xa kunjalo? Ewe! Ukuze injini yakho inganikezeli kufuneka uphungule umthwalo okanye ufumane injini enamandla. Enyanisweni, unokuzenza zombini. Masibone indlela onokukwenza ngayo.
Ziphungulele Umthwalo
INGXAKI: Ukuzingxixha.
“Ndiye ndicelwe ngumntu ukuba ndimenzele into okanye siye kuzonwabisa xa kanye kukho izinto endimele ndizenze. Andikwazi kuthi hayi umthetho wam.”—UKarina. *
ISICOMBULULO: Zifundise ukuthi hayi.
IBhayibhile ithi: “Bunabathozamileyo ubulumko.” (IMizekeliso 11:2) Ukuthozama, okanye ukuyamkela into yokuba unazo iintsilelo, kukunceda ukwazi ukuthi hayi xa ubona ukuba umthwalo uza kuba ngaphaya kwamandla akho.
Kakade ke, akunakusoloko ukwazi ukwala—umzekelo, njengaxa abazali bakho bekukhumbuza ngemisebenzi yasekhaya omele uyenze! Kodwa xa uvumela wonk’ umntu akwenze isifologu, uya kude unikezele. Nkqu nezona lori zinkulu uyalinganiselwa umthwalo wazo.
Icebiso: Ukuba kunzima ukwala kwangoko, zama ukuthi, “Ndicela ukubuyela kuwe.” Ngaphambi kokuphendula, zibuze oku, ‘Ngaba ndiza kuba nalo ixesha namandla okwenza oku?’
INGXAKI: Ukubekel’ amangomso.
“Xa umsebenzi unzima, ndiye ndiwuyeke ulinde. Emva koko ndiye ndixhalatyiswe yinto yokuba ndimele ndiwenze. Ndithi ndiwenza kube sekufuneka ndiwuleqe, loo nto indenza ndixinezeleke.”—USerena.
ISICOMBULULO: Wuqale—kwanokuba akuwugqibi ngoku.
IBhayibhile ithi: “Musani ukutshivela emsebenzini wenu.” (Roma 12:11) Ukujamelana nomsebenzi onzima ngokwakho kunzima, ngoko kutheni uzongezela umthwalo ngokuwubekel’ amangomso? Loo nto iwenza ufumbe umsebenzi!
Ukuvuselela umdla, zenzele uludwe lwezinto omele uzenze. Wucalucalule wenze lowo unokukwazi ukuwenza. Ibhinqa eliselula uCarol uthi: “Ndithanda ukuzenzela uludwe. Ndiye ndibhale ezo ndingathandi kuzenza kuqala, xa zona ndizigqibile utsho ube lula umsebenzi wam. Uthi usiya ekupheleni kube sekusele ezo zinto kumnandi ukuzenza kuphela!”
Icebiso: Ukuba kunzima ukuqalisa umsebenzi, zibekele ixesha lokuwenza imizuzu eli-10 okanye eli-15 ube sele uqalisa kwangoko. Liya kuthi liphela elo xesha ube umsebenzi wakho sele uwugabhule ngemizuzu eli-10 okanye eli-15. Xa sele uqalile, usenokumangaliswa yindlela ekulula ngayo ukwenza omnye.
Gcina igumbi lakho licocekile! Xa kunzima ukufumana umsebenzi wesikolo owenzelwa ekhaya okanye impahla ecocekileyo oza kuyinxiba ngenxa yokuthi saa kwezinto, oko kunyusa uxinezeleko. Ukuze kungabi nzima ekuseni, zibekele imizuzu emihlanu yokuqoqosha rhoqo ngaphambi kokuba ulale
Fumana “Injini” Enamandla
Wunyamekele umzimba wakho.
Iingcali ziyavumelana ekubeni ukutya okusempilweni, ukuzilolonga rhoqo nokulala ngokwaneleyo kunokukunceda wenze izinto ezingakumbi. * Ungakhathazeki—ukunyamekela umzimba akukho nzima kangako. Kufuneka nje izinto ezilula nezimbalwa. Ngokomzekelo ukulala. Zama oku.
Lala ngokwaneleyo. Zibekele ixesha elifanayo lokulala nelokuvuka, ubuncinane kwiintsuku zokuya esikolweni okanye emsebenzini.
Nciphisa izinto ozenza ngaphambi kokuya kulala. Sukuzilolonga kwiyure ezintathu ngaphambi kokuba ulale yaye ukuphephe ukutya nekofu xa uza kulala.
Xa uza kulala, zama ukuba kungakhanyi kwigumbi lakho, kuzole, uze uphumle kamnandi.
Nxibelelana nabanye.
Cela amacebiso kubazali okanye abahlobo. Ngaba kuluncedo ngokwenene oko? Kuluncedo, kuba uhlolisiso lubonisa ukuba xa uxhaswa ngokwemvakalelo ayancipha amathuba abangela uxinezeleko kwintliziyo, imithambo, nenkqubo yokuzikhusela yomzimba.
La macebiso avumelana neBhayibhile xa isithi: “Inyameko yokuxhalaba esentliziyweni yendoda iya kuyibangela ukuba iqubude, kodwa ilizwi elilungileyo liyenza ibe nemihlali.” (IMizekeliso 12:25) Xa “inyameko yokuxhalaba” ikwenza ube buthathaka, abahlobo bokwenene banokukunceda ‘ngelizwi elilungileyo’ lokhuthazo.
Ngaba usalufuna uncedo lokuhlangabezana noxinezeleko? Khangela ezi zahluko kwincwadi ethi Abantu Abaselula Bayabuza—Iimpendulo Eziluncedo, Umqulu 1 nowesi-2, epapashwe ngamaNgqina kaYehova.
UMQULU 1
Isahluko 18: Ndinokuhlangabezana Njani Noxinezeleko Lwasesikolweni?
Isahluko 21: Ndinokulisebenzisa Njani Ixesha Lam Ngobulumko?
UMQULU 2
Isahluko 26: Ndinokuyilawula Njani Indlela Endivakalelwa Ngayo?
Isahluko 27: Kutheni Ndisoloko Ndifuna Ukwenza Izinto Ngokugqibeleleyo?
^ isiqe. 12 Amanye amagama atshintshiwe.
^ isiqe. 24 Ukuze ufumane amacebiso endlela yokutya nokuzilolonga, funda isahluko 10 sencwadi ethi Abantu Abaselula Bayabuza—Iimpendulo Eziluncedo, Umqulu 1, epapashwe ngamaNgqina kaYehova.
KUTHENI UNGABUZI ABAZALI BAKHO?
Luxinezeleko olunjani enijamelana nalo ebomini? Nenza njani ukuze nihlangabezane nalo?
Funda Okungakumbi
Istres
—Amacebiso Anokukunceda Kuso
IBhayibhile inamacebiso anokukunceda umelane nestres esibangelwa zingxaki ezine eziqhelekileyo.
Imibuzo Yabantu Abaselula, Umqulu 1
Utywala neziyobisi, ukuziphatha kakubi ngokwesini, ukuthandana nokuthembisana ngaphambi komtshato zezinye zezinto ethetha ngazo le ncwadi.
Imibuzo Yabantu Abaselula, Umqulu 2
Isikolo, ukuzonwabisa, abahlobo, abazali, ukutshintsha kobomi, indlela ovakalelwa ngayo kunye nabantu besini esahlukileyo zezinye zezinto ethetha ngazo le ncwadi.


text:
Iindlela Zokwenza Intsapho Yonwabe
Ukucombulula Iingxaki
Indoda iyabuza: “Ziyephi intombi zethu?”
Inkosikazi iyaphendula: “Zisaye kuthenga iimpahla.”
Indoda: [Icaphukile yaye ibhabhama ngumsindo] “Njani, bebengagqibi kuthenga iimpahla entsha kule nyang’ iphelileyo?
Inkosikazi icacisa isithi: [Izithethelela, ikhathazekile yaye ivakalelwa kukuba iyatyholwa] “Kaloku kule nyanga iphelileyo amaxabiso eempahla ebethotyiwe. Ziqale zathetha nam yaye ndim ozivumeleyo ukuba ziye kuthenga.”
Indoda: [Ayikwazi ukuzibamba yaye ithethela phezulu] “Andiyithandi le nto yaba bantwana basoloko bethenga izinto bengadlulanga kum! Ungasenza njani isigqibo esinjalo ungathethanga nam?”
UCINGA ukuba ziziphi iingxaki ezimele zilungiswe sesi sibini? Kucacile ukuba le ndoda inophuku. Kuyabonakala ukuba esi sibini asiboni ngasonye ngomlinganiselo wenkululeko abafanele babe nayo abantwana baso. Kuyabonakala ukuba asikwazi ukuzilungisa kakuhle iingxaki zaso.
Awukho umtshato ongenazingxaki. Zonke izibini zinengxaki ezahlukahlukeneyo. Enoba zincinane okanye zinkulu kubalulekile ukuba amadoda nabafazi bafunde ukucombulula iingxaki zabo. Ngoba kutheni?
Ekuhambeni kwexesha xa iingxaki zingalungiswa zinokwenza kube nzima ukunxibelelana. UKumkani uSolomon osisilumko wathi: “Kukho usukuzwano olunjengomvalo wenqaba yokuhlala.” (IMizekeliso 18:19) Sinokunxibelelana njani ngendlela ephumelelayo xa silungisa ingxaki?
Ukuba unxibelelwano ngundoqo emtshatweni, uthando nentlonelo zinokufaniswa nentliziyo nemiphunga kulwalamano lomtshato. (Efese 5:33) Xa isibini sicombulula ingxaki, uthando luya kusishukumisela ekubeni luzibethe ngoyaba iimpazamo ezidluleyo—ezenzakalisa iimvakalelo—size sizame ukulungisa ingxaki leyo sinayo ngelo xesha. (1 Korinte 13:4, 5; 1 Petros 4:8) Izibini ezihlonelanayo ziye zizityand’ igila zize zizame ukuqonda iimvakalelo ezibandakanyekileyo kungephela nje amazwi athethwayo.
Amanyathelo Amane Okulungisa Iingxaki
Khawuphonononge la manyathelo mane adweliswe ngezantsi uze uphawule indlela imigaqo yeBhayibhile enokukunceda ngayo ucombulule iingxaki ngendlela enothando nangentlonelo.
1. Bekani ixesha lokuxubusha ngengxaki.
“Yonke into inexesha layo elimisiweyo, . . . kukho ixesha lokuthi cwaka nexesha lokuthetha.” (INtshumayeli 3:1, 7) Njengokuba sibonile kwincoko engasentla yesibini, ezinye iingxaki zinokuvus’ umnyele. Ukuba nakuwe kwenzeka into efanayo, zicenge ungathethi okwexeshana—‘uthi cwaka’—ngaphambi kokuba ungakwazi ukuzibamba. Ulwalamano lwenu luya kuba luhle ukuba uthobela icebiso leBhayibhile elithi: “Ukuqala kosukuzwano kunjengovulela amanzi; ngoko ngaphambi kokuba kuvele ingxabano, rhoxa.”—IMizekeliso 17:14.
Noko ke, likwakho “nexesha lokuthetha.” Xa iingxaki zingalungiswa zinokuqhama njengokhula. Ngoko ke, musa ukuzibetha ngoyaba iingxaki kuba nje unethemba lokuba ziza kuzilungela. Ukuba uyayinqumamisa ingxubusho, lihlonele iqabane lakho ngokubeka elinye ixesha eniza kuphinda nithethe ngalo. Ngokwenjenjalo niya kube nithobela isiluleko seBhayibhile esithi: “Malingatshoni ilanga nicaphukile.” (Efese 4:26) Nawe ufanele ubambelele elizwini lakho.
NALI ICEBISO: Veki nganye bekelani bucala ixesha eniza kuthetha ngalo ngezinto ezidl’ umzi. Ukuba ufumanisa ukuba ngexesha elithile losuku uba nochuku—ngokomzekelo, njengaxa uvel’ emsebenzini okanye ngaphambi kokuba utye—vumelanani ukuba anizi kuthetha ngeengxaki ngalo maxesha. Kunoko, khethani ixesha eliya kunifanela nobabini.
2. Phalaza uluvo lwakho ngokunyanisekileyo nangentlonelo.
“Ngamnye kuni makathethe inyaniso nommelwane wakhe.” (Efese 4:25) Ukuba utshatile ummelwane wakho liqabane lakho. Nyaniseke xa uthetha neqabane lakho. UMargareta * oneminyaka engama-26 etshatile uthi: “Xa ndandisandul’ ukutshata, ndandilindele ukuba umyeni wam ayazi indlela endivakalelwa ngayo xa kuvela ingxaki. Ndafumanisa ukuba ndandilindele into engaphaya kwamandla akhe. Ngoku ndiye ndizame ukuyichaza ngokucacileyo into endiyicingayo nendlela endivakalelwa ngayo.”
Kuhle ukukhumbula ukuba injongo yengxubusho asikokoyisa kodwa kukuba iqabane lakho lazi indlela ovakalelwa ngayo. Ukuze uyenze ngokuphumelelayo, chaza ukuba yintoni ingxaki, chaza ixesha eyenzeka ngalo uze uchaze nendlela ekwenza uvakalelwe ngayo. Ngokomzekelo, ukuba ucatshukiswa kukuba iqabane lakho lizishiya izinto zithe xazalala, ngentlonelo unokuthi, ‘Xa ubuya emsebenzini impahla yakho awuyiqoqoshi [uchaza ingxaki nexesha eyenzeka ngayo], ndivakalelwa kukuba umsebenzi endiwenzayo wokunyamekela ikhaya awuxatyiswa [chaza indlela ovakalelwa ngayo].’ Ngobuchule cebisa ngendlela enokucombunjululwa ngayo ingxaki.
KHAWUZAME LE NDLELA: Ukuze ukwazi ukuzikhumbula kakuhle izinto ofuna ukuthetha ngazo neqabane lakho zibhale phantsi, yibhale phantsi lonto ucinga ukuba yingxaki nendlela ongathanda ilungiswe ngayo.
3. Liphulaphule iqabane lakho uze uzihlonele iimvakalelo zalo.
Umfundi uYakobi wabhala wathi amaKristu afanele “akhawuleze ukuva, acothe ukuthetha, acothe ukuqumba.” (Yakobi 1:19) Zimbalwa izinto ezenza kube kubi emtshatweni njengaxa iqabane lakho lingayiqondi indlela ovakalelwa ngayo ngengxaki ethile. Qiniseka ukuba akulenzi livakalelwe ngaloo ndlela iqabane lakho!—Mateyu 7:12.
UWolfgang oneminyaka engama-35 etshatile uthi: “Xa silungisa ingxaki ndiye ndikhathazeke, ngokukodwa xa ndivakalelwa kukuba umfazi wam akayiqondi indlela endivakalelwa ngayo.” UDianna oneminyaka engama-20 etshatile uthi: “Ndidla ngokukhalazela umyeni wam ngokungandiphulaphuli xa silungisa iingxaki.” Unokuwoyisa njani lo mqobo?
Musa ukucinga ukuba uyayazi indlela elivakalelwa ngayo okanye into eliyicingayo iqabane lakho. ILizwi likaThixo lithi: “Ngokukhukhumala ubani ubangela usukuzwano kuphela, kodwa kwabo babhunga kunye kukho ubulumko.” (IMizekeliso 13:10) Liphathe ngesidima iqabane lakho ngokulivumela lithethe ngaphandle kokuliphazamisa. Ukuze uqiniseke ukuba uyayiqonda into ethethiweyo yiphinde loo nto beliyithetha iqabane lakho kodwa musa ukuphoxisa okanye uhlekise ngalo nto beliyithetha. Livumele likulungise ukuba awuyiqondanga lo nto beliyithetha. Musa ukuthetha wedwa. Kufuneka niphulaphulane njengoko nithetha ukuze nivumelane ukuba niyayiqonda indlela omnye acinga navakalelwa ngayo ngalo mbandela.
Kufuneka ukuthobeka nomonde ukuphulaphula nokwamkela izimvo zeqabane lakho. Kodwa ukuba iqabane lakho ulihlonela ngaloo ndlela ngokuzenzekelayo nalo liza kukuhlonela.—Mateyu 7:2; Roma 12:10.
NANTSI ENYE INTO ONOKUYENZA: Xa uphinda loo nto beliyithethile iqabane lakho, musa ukuwacengceleza amazwi alo ngokungathi usisikhwenene. Ngendlela enobubele zama ukuchaza indlela oyiqonda ngayo into eliyithethayo nendlela elivakalelwa ngayo iqabane lakho.—1 Petros 3:8.
4. Fikelelani kwisicombululo.
“Ababini balunge ngakumbi kunomnye, ngenxa yokuba banomvuzo ngomsebenzi wabo onzima. Ngokuba xa omnye wabo esiwa, omnye unokuliphakamisa iqabane lakhe.” (INtshumayeli 4:9, 10) Azinakulunga ingxaki zomtshato ukuba amaqabane akaxhasani.
UYehova umisele indoda njengentloko yentsapho. (1 Korinte 11:3; Efese 5:23) Kodwa ukuba yintloko akuthethi ukuba nguzwilakhe. Indoda elumkileyo ngaphambi kokwenz’ isigqibo iqale ive izimvo zomfazi wayo. UDavid otshate kangangeminyaka engama-20 uthi: “Ndiye ndizame ukuvumelana nezimvo zomfazi wam ukuze ndenze isigqibo esiza kuvumelana ngaso.” UTanya oneminyaka esixhenxe etshatile uthi: “Ayibalulekanga into yokuba ngubani ochanileyo nongachananga. Maxa wambi zindlela nje ezahlukeneyo zokulungisa ingxaki. Ndiye ndafumanisa ukuba ukuze uphumelele ufanele ube bhetyebhetye uze ube nengqiqo.
NANTS’ ENYE INTO ENINOKUYENZA: Yenzani izinto kunye. Bhalani phantsi izicombululo eninokuzisebenzisa ukulungisa ingxaki. Xa ziphelile izicombululo, zihloleni nize nizisebenzise eniye navumelana ngazo. Bekani ixesha ukuze nihlole enoba izigqibo eniye nafikelela kuzo niye nazisebenzisa kusini na nokuba zibe luncedo kangakanani.
Tsalani Ngaxhath’ alinye
UYesu wafanisa umtshato nedyokhwe. (Mateyu 19:6) Ngexesha lakhe idyokhwe kwakubotshwa ngayo iinkomo. Ukuba ziyapheqa akukho nto ingako ziyiphumezayo yaye idyokhwe iyazityabula. Xa zisebenza kakuhle, ziyakwazi ukurhuqa imithwalo onzima okanye zilime amasimi. Ukuba zisebenza kunye ziyakwazi ukutsala imithwalo enzima nokulima intsimi.
Ngendlela efanayo, indoda nomfazi abangatsali ngaxhath’ alinye basenokutyatyulwa yidyokhwe yomtshato. Kwelinye icala, ukuba bayasebenzisana banokucombulula phantse zonke iingxaki zabo. UKalala indoda eyonwabileyo emtshatweni wayo ithi: “Kule minyaka engama-25 sitshatile, siye sacombulula iingxaki zethu ngokuthetha phandle, ngokuzibeka ezihlangwini zomnye, ngokuthandazela uncedo lukaYehova nangokusebenzisa imigaqo eseBhayibhileni.” Ngaba unokwenza okufanayo?
ZIBUZE . . .
Yiyiphi eyona ngxaki endifuna ukuyithetha neqabane lam?
Ndinokwenza kanjani ukuze ndiqiniseke ukuba ndiyayiqonda indlela elivakalelwa ngayo iqabane lam?
Ukuba ndisoloko ndifuna izinto zenziwe ngendlela yam, ziziphi iingxaki ezisenokuvela?
^ isiqe. 17 Amanye amagama atshintshiwe.
Funda Okungakumbi
Thembelani KuThixo Ukuze Nonwabe Emtshatweni
Ukuzibuza imibuzo nje emibini kungawuphucula umtshato wakho.